CELEX: 52011PC0862
Language: el
Date: 2011-12-07
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τα ευρωπαϊκά ταμεία κοινωνικής επιχειρηματικότητας

|
			
		
		
		52011PC0862
		
			Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τα ευρωπαϊκά ταμεία κοινωνικής επιχειρηματικότητας /* COM/2011/0862 τελικό - 2011/0418 (COD) */
			
				
		
		
			
			   	ΑΙΤΙΟΛΟΓΙΚΗ ΕΚΘΕΣΗ

1.                      
ΠΛΑΙΣΙΟ ΤΗΣ ΠΡΟΤΑΣΗΣ

Κύριος στόχος της παρούσας πρότασης είναι η
παροχή στήριξης στην αγορά κοινωνικών επιχειρήσεων βελτιώνοντας την
αποτελεσματικότητα της συγκέντρωσης κεφαλαίου από επενδυτικά ταμεία που
στοχεύουν στις επιχειρήσεις αυτές.
Οι κοινωνικές επιχειρήσεις[1] αποτελούν αναδυόμενο τομέα στην
ΕΕ. Οι κοινωνικές επιχειρήσεις είναι επιχειρήσεις που στοχεύουν πρωταρχικά στην
επίτευξη κοινωνικού αντίκτυπου παρά στην παραγωγή κερδών για τους μετόχους ή άλλους
συμφεροντούχους. Κατά την επίτευξη κοινωνικού αντίκτυπου, οι κοινωνικές
επιχειρήσεις επιδιώκουν να βασίζονται σε επιχειρηματικές τεχνικές –
συμπεριλαμβανομένης της χρηματοδότησης επιχειρήσεων. Παρόλο που ο τομέας είναι
νέος, χαρακτηρίζεται από ταχεία ανάπτυξη. Σύμφωνα με την έκθεση του οργανισμού
Global Enterprise Monitor 2009, ποσοστό μεταξύ 3% και 7,5% του εργατικού
δυναμικού σε επιλεγμένα κράτη μέλη της ΕΕ έχει απασχοληθεί σε διάφορες μορφές
κοινωνικών επιχειρήσεων.
Οι κοινωνικές επιχειρήσεις είναι σχεδόν
αποκλειστικά ΜΜΕ. Η κοινωνική αποστολή των κοινωνικών επιχειρήσεων συνδέεται με
έντονη εστίαση στη βιώσιμη ή χωρίς αποκλεισμούς ανάπτυξη και στην αντιμετώπιση
κοινωνικών προκλήσεων σε όλες τις κοινωνίες της ΕΕ: αυτό σημαίνει ότι οι
επενδύσεις σε κοινωνικές επιχειρήσεις πιθανόν να έχουν μεγαλύτερο θετικό
κοινωνικό αντίκτυπο σε σύγκριση με τις επενδύσεις σε ΜΜΕ γενικότερα. Βάσει
κάποιων εκτιμήσεων, όπως αυτή της J. P. Morgan, οι κοινωνικές επενδύσεις θα
μπορούσαν να αναπτυχθούν ταχύτατα ώστε να δημιουργήσουν αγορά αξίας αρκετά άνω
των 100 δις ευρώ, γεγονός που υποστηρίζει τη δυναμική αυτού του αναδυόμενου
τομέα[2].
Ως εκ τούτου, η διασφάλιση της συνεχούς
ανάπτυξης και άνθισης του τομέα αυτού θα αποτελούσε πολύτιμη συμβολή για την
επίτευξη των στόχων της στρατηγικής «Ευρώπη 2020».
Σημαντικό μέρος της χρηματοδότησης κοινωνικών
επιχειρήσεων προέρχεται από επιχορηγήσεις, από ιδρύματα, ιδιώτες ή το δημόσιο
τομέα. Δεδομένου όμως ότι πρόκειται για επιχειρήσεις, η βιώσιμη ανάπτυξή τους
εξαρτάται από την αξιοποίηση ευρύτερης σειράς επενδύσεων και χρηματοδοτικών
πόρων. Από αυτή την άποψη, η αγορά για επενδυτικά ταμεία της ΕΕ έχει αρχίσει να
διαδραματίζει σημαντικό ρόλο. Έχει διαμορφωθεί αγορά για επενδυτικά ταμεία
κύριος στόχος των οποίων είναι οι επενδύσεις σε κοινωνικές επιχειρήσεις. Για να
διακρίνονται τα εν λόγω στοχευμένα ταμεία από τα ταμεία κοινωνικών επενδύσεων
εν γένει, στην παρούσα πρόταση αυτά τα στοχευμένα ταμεία αναφέρονται ως ταμεία
κοινωνικής επιχειρηματικότητας. Η οικονομική ανάπτυξη των ταμείων κοινωνικής
επιχειρηματικότητας αντικατοπτρίζει το αυξανόμενο ενδιαφέρον πολλών επενδυτών
για την πραγματοποίηση επενδύσεων – συνήθως στο πλαίσιο ευρύτερου χαρτοφυλακίου
– που στοχεύουν στην επίτευξη θετικών κοινωνικών αποτελεσμάτων πέρα και πάνω
από την επιδίωξη οικονομικών αποδόσεων.
Τα στοιχεία σχετικά με τις αστοχίες των
ρυθμίσεων και της αγοράς δείχνουν δύο προβλήματα που περιορίζουν την ανάπτυξη ταμείων
κοινωνικής επιχειρηματικότητας.
Πρώτον, οι ρυθμιστικές απαιτήσεις σε επίπεδο
ΕΕ και σε εθνικό επίπεδο δεν είναι κατάλληλα προσαρμοσμένες ώστε να
διευκολύνουν τη συγκέντρωση κεφαλαίου από ταμεία αυτού του είδους. Η
συγκέντρωση κεφαλαίου σε διασυνοριακή βάση είναι δαπανηρή και πολύπλοκη λόγω του
κατακερματισμού των εθνικών κανόνων που διέπουν τις «ιδιωτικές τοποθετήσεις»[3] στο εξωτερικό. Η συμμόρφωση με
διάφορους εθνικούς κανόνες που διέπουν τη δραστηριότητα «ιδιωτικών
τοποθετήσεων» σε επιλεγμένες ομάδες επενδυτών αυξάνει το κόστος κεφαλαίου για τα
ταμεία αυτά. Επίσης, τα ταμεία κοινωνικής επιχειρηματικότητας δεν αναπτύσσονται
σε όλα τα κράτη μέλη, αλλά επί του παρόντος η κατανομή τους είναι ανομοιογενής
γεωγραφικά.
Κατόπιν διαβουλεύσεων με τα κράτη μέλη, είναι
σαφές ότι τα εν λόγω ταμεία κοινωνικής επιχειρηματικότητας διέπονται στις
περισσότερες περιπτώσεις από τους γενικούς εθνικούς κανόνες που ισχύουν για τις
ιδιωτικές τοποθετήσεις ή, εναλλακτικά, από ειδικές νομικές διατάξεις που
θεσπίζονται για το επιχειρηματικό κεφάλαιο ή το ιδιωτικό εταιρικό κεφάλαιο. Σε
μειονότητα κρατών μελών έχουν επίσης θεσπιστεί ειδικοί κανόνες για ευρύτερες
κατηγορίες ταμείων κοινωνικών επενδύσεων που είναι ανοικτές και σε μικροεπενδυτές.
Αυτά τα ευρύτερα ταμεία κοινωνικών επενδύσεων δεν στοχεύουν απαραίτητα τις
επενδύσεις τους αποκλειστικά σε κοινωνικές επιχειρήσεις. Τα στοιχεία της
εκτίμησης επιπτώσεων δείχνουν ότι ο κατακερματισμός εθνικών κανόνων για τα ταμεία
κοινωνικής επιχειρηματικότητας και η έλλειψη προσαρμογής των εν λόγω κανόνων
στις ανάγκες τους έχουν οδηγήσει σε αυξημένο κόστος και έχουν μειώσει την
αποδοτική πρόσβαση των εν λόγω ταμείων στις κεφαλαιαγορές. Παρά το έντονο
ενδιαφέρον των επενδυτών για τις στρατηγικές κοινωνικών επενδύσεων, αυτή η
κανονιστική επιβάρυνση εμποδίζει τη δημιουργία ταμείων κοινωνικής
επιχειρηματικότητας κατάλληλου μεγέθους (τα υπό διαχείριση περιουσιακά στοιχεία
ενός μέσου ταμείου κοινωνικής επιχειρηματικότητας σπάνια υπερβαίνουν τα 20
εκατομμύρια ευρώ).
Δεύτερον, οι δυνητικοί επενδυτές σε ταμεία κοινωνικής
επιχειρηματικότητας έρχονται αντιμέτωποι με μεγάλο εύρος διαφορετικών προτάσεων
κοινωνικών επενδύσεων, με διαφορετικά επίπεδα ενημέρωσης σχετικά με τις
κοινωνικές επενδύσεις, με την επιλογή ή τη διαλογή κοινωνικών επιχειρήσεων και
με προσεγγίσεις για τη μέτρηση των κοινωνικών τους επιδόσεων. Τα ίδια τα ταμεία
και οι κοινωνικές επιχειρήσεις στις οποίες στοχεύουν δύνανται να αντιμετωπίζουν
δαπάνες που συνεπάγεται η ύπαρξη αλληλεπικαλυπτόμενων ή ανταγωνιστικών μέτρων
αυτορρύθμισης σχετικά με τα προαναφερθέντα ζητήματα. Έτσι υπονομεύεται η
εμπιστοσύνη των επενδυτών.
Οι δυσκολίες αυτές εμποδίζουν την αποδοτική
ροή κεφαλαίου προς ταμεία κοινωνικής επιχειρηματικότητας και, ως εκ τούτου, τη
ροή κεφαλαίου προς τις ίδιες τις κοινωνικές επιχειρήσεις και αποτελούν φραγμό
για την ανάπτυξη ενιαίας αγοράς επενδύσεων στον τομέα αυτόν.
Υπό τις συνθήκες αυτές, στην πράξη για την
Ενιαία Αγορά[4]
(ΠΕΑ) η Επιτροπή, ανέλαβε να ξεκινήσει την εφαρμογή αρκετών μέτρων ώστε να
διασφαλίσει ότι οι κοινωνικές επιχειρήσεις στην ΕΕ μπορούν να ακμάσουν, μεταξύ
άλλων αντιμετωπίζοντας τις εν λόγω χρηματοδοτικές αδυναμίες. Η υφιστάμενη
πρόταση σχετικά με ευρωπαϊκό πλαίσιο για τους οργανισμούς κοινωνικής
επιχειρηματικότητας αποτελεί πρωτοβουλία που εφαρμόζει τη δέσμευση αυτή.
Αποτελεί μέρος της πρωτοβουλίας για την κοινωνική επιχειρηματικότητα της
Επιτροπής (COM(2011) 682/2), στόχος της οποίας είναι η αντιμετώπιση ευρύτερων
ζητημάτων στον τομέα αυτόν.
Στόχος του προτεινόμενου κανονισμού είναι να
δημιουργήσει νομοθετικό πλαίσιο προσαρμοσμένο στις ανάγκες κοινωνικών
επιχειρήσεων, επενδυτών που επιδιώκουν να χρηματοδοτήσουν τις εν λόγω
επιχειρήσεις και των εξειδικευμένων επενδυτικών ταμείων που επιδιώκουν να
μεσολαβήσουν μεταξύ αυτών των δύο. Στόχος του είναι η επίτευξη υψηλού επιπέδου
σαφήνειας ως προς τα χαρακτηριστικά που διακρίνουν τα ταμεία κοινωνικής
επιχειρηματικότητας από την ευρύτερη κατηγορία των ταμείων εναλλακτικών
επενδύσεων. Μόνο ταμεία που συμμορφώνονται με τα χαρακτηριστικά αυτά είναι
επιλέξιμα να συγκεντρώνουν κεφάλαια δυνάμει του προτεινόμενου ευρωπαϊκού
πλαισίου για τα ταμεία κοινωνικής επιχειρηματικότητας.
Ο προτεινόμενος κανονισμός αντιμετωπίζει τα
προβλήματα αυτά. Θεσπίζει ενιαίες απαιτήσεις για τους διαχειριστές οργανισμών
συλλογικών επενδύσεων που λειτουργούν υπό την ονομασία «ευρωπαϊκό ταμείο
κοινωνικής επιχειρηματικότητας». Θεσπίζει απαιτήσεις σχετικά με το επενδυτικό
χαρτοφυλάκιο, τις επενδυτικές τεχνικές και τις επιλέξιμες επιχειρήσεις στις
οποίες δύναται να στοχεύσει ένα ταμείο κοινωνικής επιχειρηματικότητας που
πληροί τις προϋποθέσεις. Επίσης θεσπίζει ενιαίους κανόνες για τις κατηγορίες
επενδυτών στις οποίες δύναται να στοχεύσει ένα ταμείο κοινωνικής
επιχειρηματικότητας που πληροί τις προϋποθέσεις και για την εσωτερική οργάνωση
των διαχειριστών οι οποίοι προωθούν εμπορικά αυτά τα ταμεία που πληρούν τις
προϋποθέσεις. Δεδομένου ότι οι διαχειριστές οργανισμών συλλογικών επενδύσεων
που λειτουργούν υπό την ονομασία «ευρωπαϊκό ταμείο κοινωνικής
επιχειρηματικότητας» θα υπόκεινται σε πανομοιότυπους ουσιώδεις κανόνες σε όλη
την ΕΕ, θα επωφελούνται από ενιαίες απαιτήσεις καταχώρισης και διαβατηρίου με
ισχύ σε όλη την ΕΕ, γεγονός που θα βοηθήσει στη δημιουργία ισότιμων όρων δράσης
για όλους τους συμμετέχοντες στην αγορά χρηματοδότησης κοινωνικών επιχειρήσεων.
Ο προτεινόμενος κανονισμός για τα ευρωπαϊκά ταμεία
κοινωνικής επιχειρηματικότητας (ΕΤΚΕ) είναι συμπληρωματικός του προτεινόμενου
κανονισμού […] για τα ταμεία επιχειρηματικού κεφαλαίου. Αμφότερες οι προτάσεις
στοχεύουν στην επίτευξη διαφορετικών στόχων και αμφότερες οι προτάσεις, εάν
εγκριθούν, θα συνυπάρχουν ως αυτόνομες νομικές πράξεις αλληλοεξαρτώμενες.
Τα ταμεία επιχειρηματικού κεφαλαίου εστιάζουν
στην παροχή χρηματοδότησης για εταιρικό κεφάλαιο σε ΜΜΕ αλλά συνήθως δεν
πληρούν το όριο που βασίζεται στα περιουσιακά στοιχεία και καθορίζει το
διαβατήριο το οποίο είναι διαθέσιμο για διαχειριστές μεγάλων ταμείων βάσει της
οδηγίας 2011/61/ΕΚ (για τους διαχειριστές οργανισμών εναλλακτικών επενδύσεων).
Παρόλο που οι κοινωνικές επιχειρήσεις είναι επίσης ΜΜΕ και τα ταμεία που
στοχεύουν σε κοινωνικές επιχειρήσεις λειτουργούν επίσης σε επίπεδα κατώτερα των
ορίων που βασίζονται στα περιουσιακά στοιχεία και προβλέπονται στην οδηγία
2011/61/ΕΚ, το εύρος των επιλέξιμων χρηματοδοτικών εργαλείων τα οποία
προτείνονται στον κανονισμό για τα ευρωπαϊκά ταμεία κοινωνικής
επιχειρηματικότητας προχωρεί πέραν της χρηματοδότησης για εταιρικό κεφάλαιο -
το τυπικό μέσο για νέες εταιρίες στον τεχνολογικό τομέα. Εκτός από τη
χρηματοδότηση για εταιρικά κεφάλαια, οι κοινωνικές επιχειρήσεις προσφεύγουν
επίσης σε άλλες μορφές χρηματοδότησης που συνδυάζουν χρηματοδότηση από το
δημόσιο και τον ιδιωτικό τομέα, χρεωστικούς τίτλους ή μικρά δάνεια. Ως εκ
τούτου, οι προτεινόμενοι κανόνες για τα ταμεία κοινωνικής επιχειρηματικότητας
προβλέπουν μεγαλύτερο εύρος ειδικών επενδυτικών εργαλείων διαθέσιμων για τα ταμεία
επιχειρηματικού κεφαλαίου.
Επιπλέον, τα ζητήματα διαφάνειας που εγείρουν
οι επενδύσεις σε κοινωνικές επιχειρήσεις διακρίνονται από τις γενικές
υποχρεώσεις αναφοράς που προβλέπονται στο πεδίο του επιχειρηματικού κεφαλαίου:
οι επενδύσεις στην κοινωνική επιχειρηματικότητα στοχεύουν σε μια μορφή
«κοινωνικής απόδοσης» ή σε θετικό κοινωνικό αντίκτυπο. Οι προτεινόμενοι κανόνες
περιλαμβάνουν ειδικές διατάξεις που εστιάζουν σε πληροφορίες σχετικές με τον
κοινωνικό αντίκτυπο, τη μέτρησή του και τις στρατηγικές που χρησιμοποιούνται
για την ενισχυμένη επίτευξή του.
Για τους λόγους αυτούς, η προτιμώμενη επιλογή
συνίσταται στην ύπαρξη δύο ευρωπαϊκών πλαισίων για το επιχειρηματικό κεφάλαιο
και για την κοινωνική επιχειρηματικότητα που θα λειτουργούν αυτόνομα και
παράλληλα μεταξύ τους.
Οι εργασίες πρέπει να προχωρήσουν περαιτέρω,
ώστε να διασφαλιστεί ότι τα δικαιώματα τα οποία εκχωρούνται βάσει του παρόντος
κανονισμού σε διαχειριστές ΕΤΚΕ και στα ΕΤΚΕ που αυτοί διαχειρίζονται δεν
υπονομεύονται από φορολογικά εμπόδια. Οι κατάλληλοι φορολογικοί κανόνες –
παρόλο που είναι ανεξάρτητοι από το παρόντα κανονισμό – αποτελούν σημαντικό
συμπλήρωμά του και στηρίζουν την ανάπτυξη μιας απολύτως λειτουργικής αγοράς για
τα ΕΤΚΕ εντός της ΕΕ. Θα μπορούσαν να διασφαλίζουν επαρκείς ροές κεφαλαίου σε ΕΤΚΕ
και, τελικά, στις εταιρείες χαρτοφυλακίου που πληρούν τις προϋποθέσεις, στις
οποίους επενδύουν αυτά τα ταμεία.

2.                      
ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ
ΕΚΤΙΜΗΣΕΙΣ ΕΠΙΠΤΩΣΕΩΝ
2.1.                
Διαβούλευση με τα ενδιαφερόμενα μέρη

Τη 13η Ιουλίου 2011, οι υπηρεσίες της
Επιτροπής ξεκίνησαν δημόσια διαβούλευση για τα πιθανά μέτρα βελτίωσης της
πρόσβασης κοινωνικών επιχειρήσεων σε χρηματοδότηση μέσω επενδυτικών ταμείων, η
οποία ολοκληρώθηκε στις 14 Σεπτεμβρίου 2011[5].
Οι απαντήσεις που ελήφθησαν ήταν συνολικά 67 και είναι διαθέσιμες στον
ιστότοπο:
http://ec.europa.eu/internal_market/consultations/2011/social_investment_funds_en.htm.
Επιπλέον, πραγματοποιήθηκε επίσης διαβούλευση
με ρυθμιστικές αρχές και με εποπτικές αρχές μέσω της Ευρωπαϊκής Επιτροπής
Κινητών Αξιών (ΕΕΚΑ), μεταξύ άλλων με ερωτηματολόγιο με το οποίο ζητούνταν
στοιχεία για τα υφιστάμενα εθνικά καθεστώτα που αφορούν τα ταμεία κοινωνικών
επενδύσεων ευρύτερα, συμπεριλαμβανομένων των ταμείων κοινωνικής
επιχειρηματικότητας.
Η διαδικασία αυτή εμπίπτει στο ευρύτερο
πλαίσιο του έργου της Επιτροπής και της διαβούλευσης για την πράξη για την
Ενιαία Αγορά, στην οποία ο ρόλος των κοινωνικών επιχειρήσεων και της
χρηματοδότησής τους ήταν ζήτημα που αναγνωρίστηκε και διερευνήθηκε με συμφεροντούχους
και τους συμμετέχοντες στη διαβούλευση εκείνη. Κατόπιν αυτού, η Επιτροπή
εγκαινίασε μια ανεξάρτητη πρωτοβουλία για την κοινωνική επιχειρηματικότητα η
οποία προσέφερε περαιτέρω ευκαιρίες για συζήτηση με τους συμφεροντούχους,
μεταξύ άλλων μέσω εργομήγυρης τον Μάιο του 2011.

2.2.                
Εκτίμηση επιπτώσεων

Σύμφωνα με την πολιτική της για τη «βελτίωση
της νομοθεσίας», η Επιτροπή πραγματοποίησε εκτίμηση επιπτώσεων των διάφορων
εναλλακτικών επιλογών πολιτικής.
Κατά την ανάλυση εντοπίστηκαν δύο βασικά
προβλήματα: αφενός, οι πληροφορίες που καθίστανται διαθέσιμες σε επενδυτές
σχετικά με τις κοινωνικές επιχειρήσεις, τις επενδυτικές πολιτικές και τις
διαδικασίες διαλογής που εφαρμόζουν τα ταμεία κοινωνικής επιχειρηματικότητας
και τη μέτρηση του κοινωνικού αντικτύπου είτε είναι ανεπαρκείς είτε δεν
παρουσιάζονται κατά τρόπο συγκρίσιμο. Αφετέρου, οι ρυθμιστικές προσεγγίσεις για
τη συγκέντρωση κεφαλαίων από οργανισμούς εξειδικευμένους σε επενδύσεις σε
κοινωνικές επιχειρήσεις δεν έχουν προσαρμοστεί επαρκώς στις ειδικές ανάγκες των
ταμείων κοινωνικής επιχειρηματικότητας.
Πρώτον, οι συμμετέχοντες στην αγορά δεν έχουν
εμπιστοσύνη στις διαθέσιμες πληροφορίες, δεν μπορούν να εντοπίζουν ευχερώς τα
ταμεία εκείνα που στοχεύουν σε κοινωνικές επιχειρήσεις και δεν έχουν
εμπιστοσύνη στον κοινωνικό αντίκτυπο που μπορούν να επιτύχουν επενδύοντας στα
εν λόγω ταμεία. Το δεύτερο πρόβλημα σχετίζεται με τις ρυθμιστικές αστοχίες: τα
εθνικά συστήματα που διέπουν τη συγκέντρωση κεφαλαίων εκτός των ανοικτών αγορών
(ιδιωτικές τοποθετήσεις) αποκλίνουν μεταξύ τους και δεν είναι ειδικά
προσαρμοσμένα στις ανάγκες των ταμείων κοινωνικής επιχειρηματικότητας και των
διαχειριστών τους. Αυτό σημαίνει ότι η διασυνοριακή συγκέντρωση κεφαλαίου είναι
πολύπλοκη και χαρακτηρίζεται από αποκλίνουσες ρυθμίσεις. Λόγω ααπουσίας ενιαίων
κανόνων σε επίπεδο ΕΕ, η συγκέντρωση κοινωνικού κεφαλαίου από ταμεία κοινωνικής
επιχειρηματικότητας ενδέχεται να περιοριστεί σε εθνικό επίπεδο.
Ως εκ τούτου, μέσω της ανάλυσης εντοπίζονται
τρεις βασικοί στόχοι: να βελτιωθούν η σαφήνεια και η συγκρισιμότητα των επενδυτικών
ταμείων που στοχεύουν σε κοινωνικές επιχειρήσεις·· να βελτιωθούν τα εργαλεία
εκτίμησης και ανάλυσης του κοινωνικού αντίκτυπου·· και να αντανακλώνται
καλύτερα οι ανάγκες των ταμείων κοινωνικής επιχειρηματικότητας στους κανόνες
που ισχύουν για αυτά τα ταμεία σε όλη την Ένωση.
Όσον αφορά αυτούς τους στόχους, εξετάστηκε ευρεία
σειρά εναλλακτικών επιλογών.
Σχετικά με την αύξηση της σαφήνειας και της
συγκρισιμότητας των ταμείων κοινωνικής επιχειρηματικότητας, η εκτίμηση
επιπτώσεων διερευνά διαφορετικές εναλλακτικές λύσεις για τη διευκόλυνση της
διαφάνειας μέσω αυτορρύθμισης (κώδικες δεοντολογίας) και την καθιέρωση ενός
ευρωπαϊκού σήματος με εναρμονισμένα και δεσμευτικά μέτρα επιβολής της
συμμόρφωσης. Σχετικά με τη βελτίωση των εργαλείων αξιολόγησης ή ανάλυσης του
κοινωνικού αντίκτυπου, εξετάστηκαν διάφορες εναλλακτικές που εκτείνονται από τη
δημιουργία φόρουμ συζήτησης των συμφεροντούχων μέχρι την διεξαγωγή περαιτέρω
έρευνας για τον τρόπο με τον οποίο μπορούν να εναρμονιστούν τα εν λόγω εργαλεία
αξιολόγησης σε επίπεδο ΕΕ. Σχετικά με τη βελτίωση της διασυνοριακής
συγκέντρωσης κεφαλαίων από τα εν λόγω ταμεία και του κανονιστικού περιβάλλοντος
που διέπει τις ιδιωτικές τοποθετήσεις στο εξωτερικό, οι εναλλακτικές επιλογές εκτείνονται
από την ενίσχυση της αμοιβαίας αναγνώρισης μεταξύ των εθνικών κανόνων για τις
ιδιωτικές τοποθετήσεις, τη χρήση κανόνων για το επιχειρηματικό κεφάλαιο, μέχρι
την ενίσχυση της συγκέντρωσης κεφαλαίου από τα ταμεία κοινωνικής
επιχειρηματικότητας, τη δημιουργία ενός ειδικού συστήματος συγκέντρωσης
κεφαλαίου για αυτά τα ταμεία και τη δημιουργία ενός ανεξάρτητου ευρωπαϊκού
πλαισίου για τα εν λόγω ταμεία.
Η εκτίμηση επιπτώσεων κατέληξε υπέρ ενός
ανεξάρτητου πλαισίου καθορισμού των ταμείων και των κανόνων που ισχύουν για αυτά,
και υπέρ της διευκόλυνσης της εθνικής και της διασυνοριακής συγκέντρωσης
κεφαλαίου, συμπεριλαμβανομένης της ανάπτυξης ενός ευρωπαϊκού «σήματος» για τα
ταμεία κοινωνικής επιχειρηματικότητας με την υποστήριξη αυστηρών μέτρων
διαφάνειας.
Αξιολογήθηκε επίσης ο αντίκτυπος των
εναλλακτικών επιλογών, συμπεριλαμβανομένων των ωφελημάτων και του κόστους για
τον κλάδο των ταμείων, τους επενδυτές, τις κοινωνικές επιχειρήσεις, την
κοινωνία, τις εποπτικές αρχές και τους λοιπούς συμφεροντούχους. Η προτιμητέα επιλογή
προκρίθηκε επειδή θεωρήθηκε ότι προσφέρει την ισχυρότερη δυναμική αντιμετώπισης
των προβλημάτων που εντοπίστηκαν, ενώ είναι αναλογική σε σχέση με το κόστος
συμμόρφωσης με το οποίο επιβαρύνονται όσοι επιθυμούν να επωφεληθούν από το νέο
πλαίσιο.
Τα σχόλια της Επιτροπής για την Εκτίμηση Επιπτώσεων
που εκφράστηκαν στη γνώμη της στις 18 Νοεμβρίου 2011 ελήφθησαν υπόψη στην
έκθεση εκτίμησης επιπτώσεων. Το ευρύτερο πλαίσιο της πρωτοβουλίας αυτής έχει
διασαφηνιστεί περαιτέρω με παρουσίαση του τρόπου με τον οποίο οι διάφορες
πρωτοβουλίες της Επιτροπής στο πεδίο της κοινωνικής επιχειρηματικότητας
συνδέονται μεταξύ τους ώστε να διαμορφωθεί μια συνεκτική στρατηγική. Η ανάλυση
των προβλημάτων βελτιώθηκε περαιτέρω, μεταξύ άλλων με σαφέστερη επεξήγηση των
λόγων για τους οποίους η πρωτοβουλία για τα ταμεία επιχειρηματικού κεφαλαίου
δεν θα μπορεί να αντιμετωπίσει τα προβλήματα των ταμείων κοινωνικής
επιχειρηματικότητας. Η λογική της παρέμβασης και η ανάλυση των διαφόρων
εναλλακτικών επιλογών, ιδίως αναφορικά με τις πιθανές κατηγορίες επενδυτών,
διασαφηνίστηκαν περαιτέρω. Το περιεχόμενο των μέτρων που σχεδιάζονται τώρα και
αυτών που ενδέχεται να απαιτηθούν σε μεταγενέστερο στάδιο ορίζεται με
μεγαλύτερη σαφήνεια. Η εκτίμηση των επιπτώσεων έχει βελτιωθεί,
συμπεριλαμβανομένης εκτίμησης της αλληλεξάρτησης των μέτρων όσον αφορά την
πιθανή αποτελεσματικότητά τους. Τέλος, διασαφηνίστηκαν περαιτέρω ζητήματα
παρακολούθησης και συμμόρφωσης.

3.                      
ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
3.1.                
Νομική βάση

Η πρόταση βασίζεται στο άρθρο 114 της ΣΛΕΕ ως
την καταλληλότερη νομική βάση στο πεδίο αυτό. Η πρόταση στοχεύει κυρίως στη
βελτίωση της αξιοπιστίας και της ασφάλειας δικαίου των δραστηριοτήτων εμπορικής
προώθησης που αναλαμβάνουν οι φορείς εκμετάλλευσης υπό την ονομασία «ευρωπαϊκό ταμείο
κοινωνικής επιχειρηματικότητας». Κατά την επιδίωξη του στόχου αυτού, η πρόταση
καθορίζει ενιαίους κανόνες σχετικά με τη σύνθεση του χαρτοφυλακίου, τα
επιλέξιμα επενδυτικά μέσα και τους επιλέξιμους επενδυτικούς στόχους οργανισμών
συλλογικών επενδύσεων που λειτουργούν υπό αυτή την ονομασία. Η πρόταση
καθορίζει επίσης κανόνες για τις κατηγορίες επενδυτών που θεωρούνται επιλέξιμοι
να επενδύουν στα εν λόγω επενδυτικά ταμεία.
Ο κανονισμός θεωρείται ότι είναι το
καταλληλότερο νομικό μέσο καθορισμού ενιαίων απαιτήσεων για όλους τους
συμμετέχοντες στην αγορά για τη συγκέντρωση κεφαλαίου για κοινωνικές
επιχειρήσεις – επενδυτές, ταμεία κοινωνικής επιχειρηματικότητας και τις
εταιρείες-στόχους της χρηματοδότησης της κοινωνικής επιχειρηματικότητας. Ο
κανονισμός θεωρείται επίσης το καταλληλότερο μέσο για τη δημιουργία ενιαίων
κανόνων σχετικά με το ποιος μπορεί να επενδύσει σε ταμεία κοινωνικής
επιχειρηματικότητας, ποιος μπορεί να χρησιμοποιεί την ονομασία «ευρωπαϊκό ταμείο
κοινωνικής επιχειρηματικότητας» και σχετικά με τους τύπους επιχειρήσεων που
δύνανται να λάβουν χρηματοδότηση από τα εν λόγω ταμεία που πληρούν τις
προϋποθέσεις. Τέλος, ο κανονισμός θεωρείται το καταλληλότερο μέσο ώστε να
διασφαλιστεί ότι όλοι οι συμμετέχοντες υπόκεινται σε ενιαίες απαιτήσεις σχετικά
με την εγγραφή σε «ευρωπαϊκά ταμεία κοινωνικής επιχειρηματικότητας», τις
επενδυτικές στρατηγικές που επιδιώκονται και τα επενδυτικά εργαλεία που
χρησιμοποιούνται από τας εν λόγω ταμεία.
Επιπλέον, οι στόχοι του παρόντος κανονισμού
αφορούν τις ενιαίες απαιτήσεις για τη διαφάνεια σχετικά με τον κοινωνικό
αντίκτυπο, συμπεριλαμβανομένης της υποβολής εκθέσεων και της μέτρησης των
κοινωνικών επιδόσεων. Για το σκοπό αυτό, είναι απαραίτητες οι ενιαίες
απαιτήσεις – π.χ. στοιχεία για τον τρόπο παρουσίασης των κοινωνικών επιδόσεων.
Εάν η επιλογή των συγκεκριμένων μέτρων τυποποίησης των απαιτήσεων αυτών επαφιόταν
στην εθνική νομοθεσία των κρατών μελών, θα ανέκυπτε κίνδυνος απόκλισης των
απαιτήσεων αυτών μεταξύ των κρατών μελών. Το γεγονός αυτό θα προκαλούσε τη
δημιουργία ανομοιογενών προτύπων σε έναν τομέα που είναι βασικός για την
περαιτέρω ανάπτυξη της αγοράς επενδυτικών ταμείων που στοχεύουν σε κοινωνικές
επιχειρήσεις. Τα εν λόγω ανομοιογενή πρότυπα θα απέβαιναν σε βάρος της
διασφάλισης της εμπιστοσύνης στην αγορά αυτή από τους επενδυτές. Συνεπώς, για
να ενισχυθεί η εμπιστοσύνη των επενδυτών είναι απαραίτητο να διασφαλιστεί ότι
οι διαχειριστές των ταμείων εφαρμόζουν τους ίδιους κανόνες σε αυτόν τον βασικό
τομέα.

3.2.                
Επικουρικότητα και αναλογικότητα

Η πρόταση στοχεύει ουσιαστικά στη δημιουργία
ενός αξιόπιστου, ασφαλούς και νομικά σταθερού περιβάλλοντος εμπορίας για την
εμπορική προώθηση «ευρωπαϊκών ταμείων κοινωνικής επιχειρηματικότητας». Ο
καθορισμός των βασικών χαρακτηριστικών ενός τέτοιου ταμείου, όσον αφορά τη
σύνθεση του χαρτοφυλακίου του, τα επενδυτικά εργαλεία, τους επενδυτικούς
στόχους και τις επιλέξιμες ομάδες επενδυτών, δεν δύναται να αφεθεί στη
διακριτική ευχέρεια των κρατών μελών, καθώς αυτό θα προκαλούσε διαφορετική και
αντιφατική εφαρμογή αυτών των καθοριστικών απαιτήσεων σε όλη την ΕΕ. Ως εκ τούτου,
οι ενιαίοι ορισμοί και οι ενιαίες απαιτήσεις λειτουργίας πρέπει να παίξουν
κεντρικό ρόλο στον καθορισμό ενός συνόλου κοινών κανόνων για την ευρωπαϊκή
αγορά όσον αφορά αυτά τα ταμεία και τους διαχειριστές τους. Επιπροσθέτως, όλοι
οι διαχειριστές οργανισμών συλλογικών επενδύσεων στην αγορά αυτή που
χρησιμοποιούν την ονομασία «ευρωπαϊκό ταμείο κοινωνικής επιχειρηματικότητας»
πρέπει να υπόκεινται στις ίδιες απαιτήσεις οργάνωσης, επιχειρηματικής
δεοντολογίας και διαφάνειας.
Όσον αφορά την καταχώριση και την εποπτεία των
διαχειριστών «ευρωπαϊκών ταμείων κοινωνικής επιχειρηματικότητας», η πρόταση
στοχεύει στην επίτευξη ισορροπίας μεταξύ της ανάγκης για αποτελεσματική
εποπτεία, του συμφέροντος των αρμόδιων εθνικών αρχών των κρατών στα οποία οι εν
λόγω οργανισμοί εδρεύουν ή προσφέρονται στις επιλέξιμες κατηγορίες επενδυτών
και του συντονιστικού ρόλου της ΕΑΚΑΑ. Προκειμένου να διασφαλιστεί άψογη
διαδικασία εποπτείας, η αρμόδια αρχή του κράτους μέλους στο οποίο εδρεύει ο
διαχειριστής του «ευρωπαϊκού ταμείου κοινωνικής επιχειρηματικότητας» που πληροί
τις προϋποθέσεις θα επαληθεύσει τα έγγραφα καταχώρισης που υποβάλλει ο αιτών
διαχειριστής και, αφού αξιολογήσει εάν ο αιτών παρέχει επαρκείς εγγυήσεις της
ικανότητάς του να εκπληρώνει τις απαιτήσεις του κανονισμού, καταχωρίζει τον
αιτούντα. Κατά την εποπτεία του καταχωρισμένου διαχειριστή, η αρμόδια αρχή που
έχει καταχωρίσει το διαχειριστή θα συνεργάζεται με τις αρμόδιες αρχές των
κρατών μελών στα οποία πραγματοποιείται η εμπορική προώθηση του ταμείου που
πληροί τις προϋποθέσεις. Η ΕΑΚΑΑ θα διατηρεί κεντρική βάση δεδομένων με όλους
τους καταχωρισμένους διαχειριστές που είναι επιλέξιμοι να χρησιμοποιούν την ονομασία
«ευρωπαϊκό ταμείο κοινωνικής επιχειρηματικότητας».
Όσον αφορά την αναλογικότητα, η πρόταση
επιτυγχάνει κατάλληλη ισορροπία μεταξύ του δημόσιου συμφέροντος που συνιστά η
προώθηση της ανάπτυξης αποδοτικότερων αγορών για τα «ευρωπαϊκά ταμεία
κοινωνικής επιχειρηματικότητας» και της αποδοτικότητας ως προς το κόστος των
προτεινόμενων μέτρων. Προβλέποντας ένα απλό σύστημα καταχώρισης, η πρόταση έχει
λάβει πλήρως υπόψη την ανάγκη εξισορρόπησης της ασφάλειας και της αξιοπιστίας
που συνδέονται με τη χρήση της ονομασίας «ευρωπαϊκό ταμείο κοινωνικής
επιχειρηματικότητας» με την αποδοτική λειτουργία της αγοράς και το κόστος για τους
διάφορους συμφεροντούχους.

3.3.                
Συμμόρφωση με τα άρθρα 290 και 291 της ΣΛΕΕ

Στις 23 Σεπτεμβρίου 2009, η Επιτροπή εξέδωσε
προτάσεις κανονισμών για τη σύσταση της ΕΑΤ, της ΕΑΑΕΣ και της ΕΑΚΑΑ. Σχετικά,
η Επιτροπή επιθυμεί να υπενθυμίσει τις δηλώσεις όσον αφορά τα άρθρα 290 και 291
της ΣΛΕΕ στις οποίες προέβη κατά την έκδοση των κανονισμών για την ίδρυση των
ευρωπαϊκών εποπτικών αρχών, σύμφωνα με τις οποίες: «Όσον αφορά τη διαδικασία
για την έγκριση ρυθμιστικών προτύπων, η Επιτροπή υπογραμμίζει τον μοναδικό χαρακτήρα
του τομέα των χρηματοπιστωτικών υπηρεσιών, που απορρέει από τον μηχανισμό
Lamfalussy και αναγνωρίζεται ρητά στη Δήλωση 39 που προσαρτήθηκε στη ΣΛΕΕ.
Ωστόσο, η Επιτροπή έχει σοβαρές αμφιβολίες εάν οι περιορισμοί του ρόλου της
κατά την έκδοση κατ’ εξουσιοδότηση πράξεων και εκτελεστικών μέτρων είναι
σύμφωνοι με τα άρθρα 290 και 291 της ΣΛΕΕ.».

3.4.                
Παρουσίαση της πρότασης

Άρθρο 1 - Αντικείμενο
Το άρθρο 1 καθορίζει το αντικείμενο του
προβλεπόμενου κανονισμού. Το άρθρο καθιστά σαφές ότι η ονομασία «ευρωπαϊκό ταμείο
κοινωνικής επιχειρηματικότητας» (ΕΤΚΕ) αποδίδεται στους διαχειριστές ταμείων
που πληρούν σύνολο ενιαίων ποιοτικών κριτηρίων τα οποία ισχύουν για την
εμπορική προώθηση των ταμείων τους σε όλη την Ένωση. Το άρθρο 1 υπογραμμίζει σχετικά
το στόχο μοναδικού ορισμού της έννοιας του ΕΤΚΕ. Η έννοια αυτή αναπτύσσεται για
να διασφαλιστεί η ομαλή εμπορική προώθηση των εν λόγω ταμείων σε όλη την Ένωση.
Άρθρο 2 – Πεδίο εφαρμογής
Το άρθρο 2 ορίζει ότι ο παρών
κανονισμός εφαρμόζεται σε διαχειριστές οργανισμών συλλογικών επενδύσεων, όπως
αυτοί ορίζονται στο άρθρο 3 παράγραφος 1 στοιχείο β) του παρόντος κανονισμού,
οι οποίοι ιδρύονται στην Ένωση και υπόκεινται σε καταχώριση από τις αρμόδιες
αρχές του κράτους μέλους καταγωγής τους σύμφωνα με το άρθρο 3 παράγραφος 3 στοιχείο
α) της οδηγίας 2011/61/ΕΚ, εφόσον αυτοί διαχειρίζονται χαρτοφυλάκια ΕΤΚΕ τα υπό
διαχείριση περιουσιακά στοιχεία των οποίων δεν υπερβαίνουν στο σύνολό τους όριο
ύψους 500 εκατομμυρίων ευρώ.
Άρθρο 3 - Ορισμοί
Το άρθρο 3 περιέχει βασικούς ορισμούς
που καθορίζουν το πεδίο εφαρμογής του προτεινόμενου κανονισμού. Ορίζονται
βασικές έννοιες, όπως οι έννοιες του ΕΤΚΕ, του διαχειριστή ΕΤΚΕ, των ειδικών
επενδυτικών εργαλείων και των ειδικών επενδυτικών στόχων. Ουσιαστικά, στόχος
των ορισμών αυτών είναι η χάραξη σαφούς διαχωριστικής γραμμής μεταξύ ενός ΕΤΚΕ
και άλλων ταμείων που δύνανται να επιδιώκουν παρόμοιες επενδυτικές στρατηγικές
αλλά που δεν στοχεύουν σε κοινωνικές επιχειρήσεις.
Σύμφωνα με το στόχο της επακριβούς περιγραφής των ταμείων βάσει του
παρόντος κανονισμού, η παράγραφος 1 στοιχείο α) του άρθρου 3 προβλέπει
ότι ΕΤΚΕ είναι ταμείο που αφιερώνει ποσοστό ύψους 70% τουλάχιστον του συνόλου
των εισφορών κεφαλαίου του και του δεσμευμένου κεφαλαίου του που δεν έχουν
κληθεί να καταβάλουν τα μέλη του σε επενδύσεις που αποτελούν εταιρείες
χαρτοφυλακίου που πληρούν τις προϋποθέσεις. Αυτό υποδηλώνει ότι, παραδείγματος
χάριν, οι λειτουργικές δαπάνες που θα χρεωθούν στο ΕΤΚΕ, όπως δύνανται να
συμφωνούνται με τους επενδυτές, πρέπει να προέρχονται από το υπολειπόμενο 30% των
δεσμευμένων εισφορών κεφαλαίου.
Ο παρών κανονισμός λαμβάνει επίσης υπόψη του τα ειδικά χαρακτηριστικά
των κοινωνικών επιχειρήσεων. Βασικός στόχος των κοινωνικών επιχειρήσεων είναι η
επίτευξη θετικού κοινωνικού αντίκτυπου. Συνεπώς, ο παρών κανονισμός προβλέπει
ότι κάθε εταιρεία χαρτοφυλακίου που πληροί τις προϋποθέσεις πρέπει να έχει
μετρήσιμο και θετικό κοινωνικό αντίκτυπο, να χρησιμοποιεί τα κέρδη της για την
επίτευξη του πρωταρχικού της στόχου και ότι η διαχείρισή της πρέπει να
πραγματοποιείται κατά τρόπο υπεύθυνο και διαφανή. Το άρθρο 3 προσδιορίζει
επίσης κανόνες και διαδικασίες που πρέπει να εφαρμόζονται ώστε να καλύπτονται
οι περιπτώσεις κατά τις οποίες ένας εταιρεία χαρτοφυλακίου που πληροί τις
προϋποθέσεις επιθυμεί να διανείμει ορισμένα από τα κέρδη της στους ιδιοκτήτες
και τους μετόχους της. Όπως έχει εξηγηθεί στην αιτιολογική σκέψη, οι εν λόγω
διανομές δεν πρέπει να υπονομεύουν την αποτελεσματική επίτευξη του πρωταρχικού
στόχου του ης εταιρείας.
Λαμβάνοντας υπόψη τις χρηματοδοτικές ανάγκες
των εν λόγω επιχειρήσεων, ορίζονται επίσης τα επιλέξιμα επενδυτικά εργαλεία. Σε
αυτά περιλαμβάνονται τίτλοι εταιρικού κεφαλαίου, χρεωστικοί τίτλοι, επενδύσεις
σε άλλα ΕΤΚΕ, μακροπρόθεσμα και μεσοπρόθεσμα δάνεια.
Άρθρο 4 – Χρήση της ονομασίας «ευρωπαϊκό ταμείο
κοινωνικής επιχειρηματικότητας»
Το άρθρο 4 περιέχει τη βασική αρχή ότι
μόνο τα ταμεία που συμμορφώνονται με τα ενιαία κριτήρια που προβλέπονται στον
παρόντα κανονισμό είναι επιλέξιμοι να χρησιμοποιούν την ονομασία «ευρωπαϊκό ταμείο
κοινωνικής επιχειρηματικότητας» για την εμπορική προώθηση ΕΤΚΕ σε ολόκληρη την
Ένωση.
Άρθρο 5 – Σύνθεση χαρτοφυλακίου
Το άρθρο 5 περιέχει αναλυτικές
διατάξεις για τη σύνθεση χαρτοφυλακίου που χαρακτηρίζει ένα ΕΤΚΕ. Γι’ αυτό το
σκοπό, το άρθρο 5 περιέχει ενιαίους κανόνες για τους επενδυτικούς στόχους των ΕΤΚΕ,
τα επιλέξιμα επενδυτικά εργαλεία, κανόνες για τα όρια βάσει των οποίων ένας
διαχειριστής ΕΤΚΕ μπορεί να αυξήσει το άνοιγμά του. Για να είναι σε θέση οι ΕΤΚΕ
να αποκτούν κάποιο βαθμό ευελιξίας στη διαχείριση των επενδύσεων και της
ρευστότητάς τους, επιτρέπονται άλλες επενδύσεις εντός μέγιστου ορίου που δεν
υπερβαίνει το 30% του συνόλου των εισφορών κεφαλαίου και των επενδύσεων
κεφαλαίου που δεν έχουν κληθεί να καταβάλουν ακόμα τα μέλη τους, οι οποίες δεν
χρειάζεται να αποτελούν ειδικές επενδύσεις.
Άρθρο 6 – Επιλέξιμοι επενδυτές
Το άρθρο 6 περιέχει αναλυτικές
διατάξεις για τους επενδυτές που είναι επιλέξιμοι να επενδύουν σε ΕΤΚΕ. Σύμφωνα
με το άρθρο αυτό, τα ΕΤΚΕ δύναται να προωθούνται εμπορικά μόνο σε επενδυτές
αναγνωρισμένους ως επαγγελματίες επενδυτές σύμφωνα με την οδηγία 2004/39/ΕΚ. Η
εμπορική προώθηση σε άλλους επενδυτές, όπως ορισμένους ιδιώτες υψηλής καθαρής
θέσης, επιτρέπεται μόνο εάν δεσμεύουν ένα ελάχιστο ποσό «εισιτηρίου» ύψους
100.000 ευρώ στο ταμείο και εάν ο διαχειριστής του ταμείου ακολουθεί ορισμένες
διαδικασίες έτσι ώστε να μπορεί εύλογα να διασφαλίζει ότι οι εν λόγω άλλοι
επενδυτές μπορούν να λαμβάνουν τις δικές τους επενδυτικές αποφάσεις και να
κατανοούν τους ενεχόμενους κινδύνους.
Άρθρο 7 – Κανόνες δεοντολογίας
Το άρθρο 7 περιέχει γενικές αρχές που
διέπουν τη συμπεριφορά του διαχειριστή ΕΤΚΕ, ιδίως κατά την εκτέλεση των
δραστηριοτήτων του και στις σχέσεις του με τους επενδυτές.
Άρθρο 8 – Συγκρούσεις συμφερόντων
Το άρθρο 8 περιέχει κανόνες για την
αντιμετώπιση περιπτώσεων σύγκρουσης συμφερόντων από τους διαχειριστές ΕΤΚΕ.
Σύμφωνα με τους κανόνες αυτούς, ο διαχειριστής πρέπει επίσης να εφαρμόζει
κατάλληλα οργανωτικά και διοικητικά μέτρα ώστε να διασφαλίζει την ορθή
αντιμετώπιση περιπτώσεων σύγκρουσης συμφερόντων.
Άρθρο 9 – Μέτρηση θετικού κοινωνικού
αντίκτυπου
Το άρθρο 9 προβλέπει ότι οι
διαχειριστές ΕΤΚΕ πρέπει να εφαρμόζουν τις απαραίτητες διαδικασίες ώστε να
υπολογίζουν και να παρακολουθούν τον θετικό κοινωνικό αντίκτυπο τον οποίο έχουν
δεσμευθεί να επιτυγχάνουν οι εταιρείες χαρτοφυλακίου που πληρούν τις
προϋποθέσεις.
Άρθρο 10 - Οργανωτικές απαιτήσεις
Σύμφωνα με το άρθρο 10, ένας
διαχειριστής ΕΤΚΕ πρέπει να διατηρεί επαρκείς ανθρώπινους και τεχνικούς πόρους,
καθώς και επαρκή ίδια κεφάλαια, που απαιτούνται για την ορθή διαχείριση ΕΤΚΕ.
Άρθρο 11 - Αποτίμηση
Το άρθρο 11 αντιμετωπίζει το ζήτημα της
αποτίμησης των περιουσιακών στοιχείων ΕΤΚΕ. Οι σχετικοί κανόνες πρέπει να
προβλέπονται στα καταστατικά έγγραφα κάθε ΕΤΚΕ.
Άρθρο 12 – Ετήσιες εκθέσεις
Το άρθρο 12 περιέχει κανόνες για τις
ετήσιες εκθέσεις τις οποίες πρέπει να καταρτίζουν οι διαχειριστές ΕΤΚΕ για το ΕΤΚΕ
που διαχειρίζονται. Η έκθεση περιγράφει τη σύνθεση του χαρτοφυλακίου του ταμείου
και τις δραστηριότητες του προηγούμενου έτους. Επίσης περιέχει πληροφορίες σχετικά
με τον κοινωνικό αντίκτυπο που επιτυγχάνεται μέσω της επενδυτικής πολιτικής του
ταμείου.
Άρθρο 13 – Γνωστοποίηση στους επενδυτές
Το άρθρο 13 περιέχει ορισμένες βασικές
απαιτήσεις γνωστοποίησης που επιβάλλονται σε κάθε διαχειριστή ΕΤΚΕ σε σχέση με
τους επενδυτές του. Οι απαιτήσεις αυτές περιλαμβάνουν προσυμβατικές γενικές
απαιτήσεις γνωστοποίησης όσον αφορά την επενδυτική στρατηγική και τους στόχους
του ΕΤΚΕ, πληροφορίες για δαπάνες και συναφείς επιβαρύνσεις και το προφίλ
κινδύνου/ανταμοιβής της προτεινόμενης από το ΕΤΚΕ επένδυσης. Οι εν λόγω
απαιτήσεις περιλαμβάνουν επίσης πληροφορίες για τον τρόπο υπολογισμού της
αμοιβής του διαχειριστή ΕΤΚΕ. Ταυτόχρονα, στόχος των απαιτήσεων αυτών είναι να
διασφαλιστεί διαφάνεια σε σχέση με την ειδική φύση των ΕΤΚΕ, ιδίως όσον αφορά
το θετικό κοινωνικό αποτέλεσμα που θα επιτευχθεί μέσω της επενδυτικής
πολιτικής.
Άρθρο 14 - Εποπτεία
Σύμφωνα με το άρθρο 14, για να
διασφαλιστεί ότι η αρμόδια αρχή του κράτους μέλους καταγωγής θα είναι σε θέση
να εποπτεύει τη συμμόρφωση του διαχειριστή ΕΤΚΕ με τις ενιαίες απαιτήσεις που
προβλέπονται στον παρόντα κανονισμό, ο διαχειριστής ΕΤΚΕ ενημερώνει την αρμόδια
αρχή σχετικά με την πρόθεσή του να προωθήσει εμπορικά ΕΤΚΕ υπό την ονομασία
«ευρωπαϊκό ταμείο κοινωνικής επιχειρηματικότητας». Ο διαχειριστής οφείλει
επίσης να παρέχει τις απαραίτητες πληροφορίες, συμπεριλαμβανομένων πληροφοριών
για τα μέτρα συμμόρφωσης με τον παρόντα κανονισμό και τα ταμεία που σκοπεύει να
προωθήσει εμπορικά. Μόλις η αρμόδια αρχή θεωρήσει ότι οι απαιτούμενες πληροφορίες
είναι πλήρεις και ότι τα μέτρα είναι κατάλληλα για τη συμμόρφωση με τις
απαιτήσεις που προβλέπονται στον παρόντα κανονισμό, καταχωρίζει το διαχειριστή
ΕΤΚΕ. Η καταχώριση αυτή έχει ισχύ σε ολόκληρη την Ένωση και επιτρέπει στο
διαχειριστή ΕΤΚΕ να προωθεί εμπορικά ΕΤΚΕ υπό την ονομασία «ευρωπαϊκό ταμείο
κοινωνικής επιχειρηματικότητας».
Άρθρο 15 – Επικαιροποίηση πληροφοριών
Το άρθρο 15 περιέχει κανόνες για τις
περιπτώσεις κατά τις οποίες πρέπει να επικαιροποιούνται οι παρεχόμενες στην
αρμόδια αρχή του κράτους μέλους καταγωγής πληροφορίες.
Άρθρο 16 – Διασυνοριακές ειδοποιήσεις
Το άρθρο 16 περιγράφει τη διαδικασία
διασυνοριακής αποστολής ειδοποιήσεων μεταξύ των αρμόδιων εποπτικών αρχών, η
οποία ενεργοποιείται μέσω της καταχώρισης του διαχειριστή ΕΤΚΕ.
Άρθρο 17 – Βάση δεδομένων της ΕΑΚΑΑ
Το άρθρο 17 αναθέτει στην ΕΑΚΑΑ το
καθήκον να διατηρεί κεντρική βάση δεδομένων με όλους τους ΕΤΚΕ που είναι
καταχωρισμένοι σε ολόκληρη την Ένωση.
Άρθρο 18 – Εποπτεία από την αρμόδια αρχή
Το άρθρο 18 προβλέπει ότι η αρμόδια αρχή
του κράτους μέλους καταγωγής εποπτεύει την τήρηση των απαιτήσεων του παρόντος
κανονισμού.
Άρθρο 19 – Εποπτικές εξουσίες
Το άρθρο 19 προσδιορίζει κατάλογο εποπτικών
εξουσιών που έχουν οι αρμόδιες αρχές στη διάθεσή τους ώστε να διασφαλίζουν τη
συμμόρφωση με τα ενιαία κριτήρια που προβλέπει ο κανονισμός.
Άρθρο 20 – Κυρώσεις
Το άρθρο 20 περιέχει διατάξεις για τις
κυρώσεις που επιβάλλονται ώστε να διασφαλιστεί η ορθή εφαρμογή των απαιτήσεων
του παρόντος κανονισμού.
Άρθρο 21 – Παράβαση βασικών διατάξεων
Το άρθρο 21 ορίζει ότι η παράβαση
βασικών διατάξεων του παρόντος κανονισμού, όπως των διατάξεων σχετικά με τη
σύνθεση χαρτοφυλακίου, τους επιλέξιμους επενδυτές και τη χρήση της ονομασίας
«ευρωπαϊκό ταμείο κοινωνικής επιχειρηματικότητας», πρέπει να τιμωρείται με απαγόρευση
χρήσης της ονομασίας και διαγραφή του διαχειριστή ΕΤΚΕ από το μητρώο.
Άρθρο 22 – Εποπτική συνεργασία
Το άρθρο 22 περιλαμβάνει κανόνες για
την ανταλλαγή εποπτικών πληροφοριών μεταξύ των αρμόδιων αρχών στα κράτη μέλη
καταγωγής και υποδοχής και της ΕΑΚΑΑ.
Άρθρο 23 – Επαγγελματικό απόρρητο
Το άρθρο 23 περιέχει διατάξεις σχετικά
με το απαιτούμενο επίπεδο επαγγελματικού απορρήτου που θα πρέπει να εφαρμόζεται
από όλες τις συναφείς εθνικές αρχές και από την Ευρωπαϊκή Αρχή Κινητών Αξιών
και Αγορών (ΕΑΚΑΑ).
Άρθρο 24 – Προϋποθέσεις εκχώρησης εξουσιών
Στο άρθρο 24 καθορίζονται οι
προϋποθέσεις υπό τις οποίες η Επιτροπή αναλαμβάνει εξουσίες έκδοσης κατ’
εξουσιοδότηση πράξεων.
Άρθρο 25 Επανεξέταση
Το άρθρο 25 περιλαμβάνει ρήτρες σχετικά
με την επανεξέταση του προτεινόμενου κανονισμού και πιθανές προτάσεις της
Επιτροπής για την τροποποίηση αυτού.

4.                      
ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Δεν υπάρχουν δημοσιονομικές επιπτώσεις.
2011/0418 (COD)
Πρόταση
ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
ΚΑΙ ΤΟΥ ΣΥΜΒΟΥΛΙΟΥ
σχετικά με τα ευρωπαϊκά ταμεία κοινωνικής
επιχειρηματικότητας
(Κείμενο που παρουσιάζει ενδιαφέρον για τον
ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ
ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη: τη συνθήκη για τη λειτουργία
της Ευρωπαϊκής Ένωσης και ιδίως το άρθρο 114,
Έχοντας υπόψη την πρόταση της Ευρωπαϊκής
Επιτροπής,
Κατόπιν διαβίβασης του σχεδίου νομοθετικής
πράξης στα εθνικά κοινοβούλια,
Έχοντας υπόψη τη γνώμη της Ευρωπαϊκής
Κεντρικής Τράπεζας[6],
Έχοντας υπόψη τη γνώμη της Ευρωπαϊκής
Οικονομικής και Κοινωνικής Επιτροπής[7],
Αποφασίζοντας σύμφωνα με τη συνήθη νομοθετική
διαδικασία,
Εκτιμώντας τα ακόλουθα:
(1)              
Καθώς οι επενδυτές επιδιώκουν επίσης κοινωνικούς
στόχους και όχι μόνο οικονομικές αποδόσεις σε συνεχώς αυξανόμενο βαθμό,
αναδύεται μια αγορά κοινωνικών επενδύσεων στην Ένωση, η οποία αποτελείται εν
μέρει από επενδυτικά ταμεία που στοχεύουν σε κοινωνικές επιχειρήσεις. Τα εν
λόγω επενδυτικά ταμεία παρέχουν χρηματοδότηση σε κοινωνικές επιχειρήσεις που
ενεργούν ως παράγοντες ώθησης της κοινωνικής αλλαγής, προσφέροντας καινοτόμες
λύσεις σε κοινωνικά προβλήματα και συμβάλλοντας σε πολύτιμο βαθμό στην επίτευξη
των στόχων της στρατηγικής «Ευρώπη 2020».
(2)              
Είναι απαραίτητο να διαμορφωθεί ένα κοινό πλαίσιο
κανόνων σχετικά με τη χρήση της ονομασίας «ευρωπαϊκό ταμείο κοινωνικής
επιχειρηματικότητας», και ειδικότερα με τη σύνθεση του χαρτοφυλακίου ταμείων
που λειτουργούν υπό την ονομασία αυτή, με τους επιλέξιμους επενδυτικούς τους
στόχους, τα επενδυτικά εργαλεία που δύνανται να χρησιμοποιούν και τις
κατηγορίες επενδυτών που είναι επιλέξιμοι να επενδύουν στα εν λόγω ταμεία μέσω
ενιαίων κανόνων στην Ένωση. Αν δεν διαμορφωθεί αυτό το κοινό πλαίσιο, υπάρχει
κίνδυνος τα κράτη μέλη να λάβουν αποκλίνοντα μέτρα σε εθνικό επίπεδο τα οποία
θα έχουν άμεσο αρνητικό αντίκτυπο και θα δημιουργούν εμπόδια στην καλή λειτουργία
της εσωτερικής αγοράς, καθώς τα ταμεία που επιθυμούν να δραστηριοποιηθούν σε
ολόκληρη την Ένωση θα υπόκεινται σε διαφορετικούς κανόνες στα διάφορα κράτη
μέλη. Επιπλέον, οι διαφορετικές ποιοτικές απαιτήσεις σχετικά με τη σύνθεση
χαρτοφυλακίου, τους επενδυτικούς στόχους και τους επιλέξιμους επενδυτές θα
μπορούσαν να οδηγήσουν σε διαφορετικά επίπεδα προστασίας των επενδυτών και να
προκαλέσουν σύγχυση ως προς την επενδυτική πρόταση που συνδέεται με το
«ευρωπαϊκό ταμείο κοινωνικής επιχειρηματικότητας» (ΕΤΚΕ). Επιπροσθέτως, οι
επενδυτές πρέπει να μπορούν να συγκρίνουν τις επενδυτικές προτάσεις διαφόρων ΕΤΚΕ.
Είναι απαραίτητο να αρθούν σημαντικά εμπόδια για τη διασυνοριακή συγκέντρωση
κεφαλαίων από τα ΕΤΚΕ και να αποφεύγονται στρεβλώσεις στον ανταγωνισμό μεταξύ
αυτών των ταμείων, καθώς και να προλαμβάνονται στο μέλλον οποιαδήποτε περαιτέρω
πιθανά εμπόδια για τις συναλλαγές και σημαντικές στρεβλώσεις στον ανταγωνισμό.
Κατά συνέπεια, το άρθρο 114 της ΣΛΕΕ, όπως ερμηνεύεται σύμφωνα με τη συναφή
νομολογία του Δικαστηρίου της Ευρωπαϊκής Ένωσης, αποτελεί την κατάλληλη νομική
βάση.
(3)              
Είναι απαραίτητο να εκδοθεί κανονισμός για τον
καθορισμό ενιαίων κανόνων όσον αφορά τα ΕΤΚΕ, ο οποίος θα επιβάλλει αντίστοιχες
υποχρεώσεις στους διαχειριστές τους σε όλα τα κράτη μέλη που επιθυμούν να
συγκεντρώνουν κεφάλαια σε όλη την Ένωση με χρήση της ονομασίας «ευρωπαϊκό ταμείο
κοινωνικής επιχειρηματικότητας». Οι απαιτήσεις αυτές πρέπει να διασφαλίζουν την
εμπιστοσύνη των επενδυτών που επιθυμούν να επενδύσουν στα εν λόγω ταμεία.
(4)              
Ο καθορισμός των ποιοτικών απαιτήσεων για τη χρήση της
ονομασίας «ευρωπαϊκό ταμείο κοινωνικής επιχειρηματικότητας» με τη μορφή
κανονισμού διασφαλίζει ότι οι απαιτήσεις αυτές θα ισχύουν άμεσα για τους
διαχειριστές οργανισμών συλλογικών επενδύσεων που συγκεντρώνουν κεφάλαια
χρησιμοποιώντας αυτή την ονομασία. Έτσι διασφαλίζονται ενιαίοι όροι χρήσης αυτής
της ονομασίας, με την πρόληψη τυχόν αποκλινουσών εθνικών απαιτήσεων ως
αποτέλεσμα της ενσωμάτωσης μιας οδηγίας στο αντίστοιχο εθνικό δίκαιο. Ο παρών
κανονισμός συνεπάγεται ότι οι διαχειριστές οργανισμών συλλογικών επενδύσεων που
χρησιμοποιούν αυτή την ονομασία πρέπει να ακολουθούν τους ίδιους κανόνες σε όλη
την Ένωση, γεγονός που ενισχύει επίσης την εμπιστοσύνη των επενδυτών οι οποίοι
επιθυμούν να επενδύσουν σε ταμεία που εστιάζουν σε κοινωνικές επιχειρήσεις. Με
τον κανονισμό αναμένεται επίσης μείωση της κανονιστικής πολυπλοκότητας και του
κόστους συμμόρφωσης των διαχειριστών με συχνά αποκλίνοντες εθνικούς κανόνες που
διέπουν τα εν λόγω ταμεία, ιδίως όσον αφορά τους διαχειριστές που επιθυμούν να
συγκεντρώνουν κεφάλαια σε διασυνοριακή βάση. Ο κανονισμός θα συμβάλει επίσης
στην εξάλειψη στρεβλώσεων στον ανταγωνισμό.
(5)              
Για να διασαφηνιστεί η σχέση μεταξύ του παρόντος
κανονισμού και των γενικά ισχυόντων κανόνων της Ένωσης για τους οργανισμούς
συλλογικών επενδύσεων και τους διαχειριστές τους, είναι απαραίτητο να
προσδιοριστεί ότι ο παρών κανονισμός ισχύει μόνο για τους διαχειριστές
οργανισμών συλλογικών επενδύσεων, πέραν των ΟΣΕΚΑ σύμφωνα με το άρθρο 1 της
οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης
Ιουλίου 2009, για το συντονισμό των νομοθετικών, κανονιστικών και διοικητικών
διατάξεων σχετικά με ορισμένους οργανισμούς συλλογικών επενδύσεων σε κινητές
αξίες (ΟΣΕΚΑ)[8],
οι οποίοι έχουν συσταθεί στην Ένωση και είναι καταχωρισμένοι από την αρμόδια
αρχή του κράτους μέλους καταγωγής τους σύμφωνα με την οδηγία 2011/61/ΕΚ του
Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με
τους διαχειριστές οργανισμών εναλλακτικών επενδύσεων και την τροποποίηση των
οδηγιών 2003/41/ΕΚ και 2009/65/ΕΚ και των κανονισμών (ΕΚ) αριθ. 1060/2009 και
(ΕΕ) αριθ. 1095/2010[9].
Επιπλέον, ο παρών κανονισμός θα πρέπει να εφαρμόζεται μόνο σε διαχειριστές
που διαχειρίζονται χαρτοφυλάκια ΕΤΚΕ, τα υπό διαχείριση περιουσιακά στοιχεία
των οποίων δεν υπερβαίνουν στο σύνολό τους όριο ύψους 500 εκατομμυρίων ευρώ.
Για να είναι εφαρμόσιμος ο υπολογισμός του ορίου αυτού, πρέπει να ανατεθεί στην
Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη
λειτουργία της Ευρωπαϊκής Ένωσης σχετικά με τον καθορισμό του υπολογισμού του
ορίου αυτού. Κατά την άσκηση της εν λόγω εξουσίας η Επιτροπή πρέπει να λαμβάνει
υπόψη μέτρα που έχουν εκδοθεί από την Επιτροπή σύμφωνα με το στοιχείο α) του
άρθρου 3 παράγραφος 6 της οδηγίας 2011/61/ΕΚ, ώστε να διασφαλίζεται η συνέπεια
στους κανόνες για τους οργανισμούς συλλογικών επενδύσεων.
(6)              
Στην περίπτωση που οι διαχειριστές οργανισμών
συλλογικών επενδύσεων δεν επιθυμούν να χρησιμοποιούν την ονομασία «ευρωπαϊκό ταμείο
κοινωνικής επιχειρηματικότητας», ο παρών κανονισμός δεν εφαρμόζεται. Στις
περιπτώσεις αυτές πρέπει να συνεχίσουν να εφαρμόζονται οι υφιστάμενοι εθνικοί
κανόνες και οι γενικοί κανόνες της Ένωσης.
(7)              
Ο παρών κανονισμός πρέπει να καθορίζει ενιαίους
κανόνες σχετικά με τη φύση των ΕΤΚΕ, ιδίως σχετικά με τις εταιρείες
χαρτοφυλακίου στις οποίες οι ΕΤΚΕ επιτρέπεται να επενδύουν, καθώς και σχετικά
με τα επενδυτικά μέσα που θα χρησιμοποιούνται. Για να διασφαλιστεί η απαραίτητη
σαφήνεια και βεβαιότητα, ο παρών κανονισμός πρέπει επίσης να προβλέπει ενιαία
κριτήρια για την αναγνώριση κοινωνικών επιχειρήσεων ως επιλέξιμων εταιρειών
χαρτοφυλακίου που πληρούν τις προϋποθέσεις. Βασικός στόχος των κοινωνικών
επιχειρήσεων είναι η επίτευξη θετικού κοινωνικού αντίκτυπου και όχι η
μεγιστοποίηση των κερδών τους. Συνεπώς, ο παρών κανονισμός πρέπει να προβλέπει
ότι κάθε επιχείρηση χαρτοφυλακίου που πληροί τις προϋποθέσεις πρέπει να
εστιάζει στην επίτευξη μετρήσιμου και θετικού κοινωνικού αντίκτυπου, να
χρησιμοποιεί τα κέρδη της για την επίτευξη του πρωταρχικού της στόχου και να
διασφαλίζει ότι η διαχείρισή της πραγματοποιείται κατά τρόπο υπεύθυνο και
διαφανή. Γενικά, στις εξαιρετικές περιπτώσεις κατά τις οποίες εταιρεία
χαρτοφυλακίου που πληροί τις προϋποθέσεις επιθυμεί να διανείμει κέρδη στους μετόχους
και τους ιδιοκτήτες της, η εταιρεία χαρτοφυλακίου που πληροί τις προϋποθέσεις
πρέπει να εφαρμόζει προκαθορισμένες διαδικασίες και κανόνες για τον τρόπο
διανομής των κερδών σε μετόχους και ιδιοκτήτες. Οι κανόνες αυτοί πρέπει να
ορίζουν ότι η διανομή κερδών δεν υπονομεύει τον πρωταρχικό κοινωνικό στόχο.
(8)              
Οι κοινωνικές επιχειρήσεις περιλαμβάνουν μεγάλο
εύρος επιχειρήσεων υπό διάφορες νομικές μορφές που παρέχουν κοινωνικές
υπηρεσίες ή αγαθά σε ευάλωτα ή περιθωριοποιημένα άτομα. Στις εν λόγω υπηρεσίες
περιλαμβάνεται η πρόσβαση σε στέγαση, η περίθαλψη, η υποστήριξη ηλικιωμένων ή
ατόμων με ειδικές ανάγκες, η παιδική μέριμνα, η πρόσβαση σε απασχόληση και σε κατάρτιση,
καθώς και η διαχείριση εξαρτήσεων. Επίσης στις κοινωνικές επιχειρήσεις
περιλαμβάνονται επιχειρήσεις που χρησιμοποιούν μέθοδο παραγωγής αγαθών ή
υπηρεσιών με κοινωνικό στόχο, οι δραστηριότητες των οποίων δύναται ωστόσο να
μην περιλαμβάνονται στο πεδίο της παροχής κοινωνικών αγαθών ή υπηρεσιών. Στις
δραστηριότητες αυτές περιλαμβάνεται η κοινωνική και η επαγγελματική ένταξη μέσω
πρόσβασης σε απασχόληση για μειονεκτούντα άτομα, ιδίως λόγω ανεπαρκών προσόντων
ή κοινωνικών ή επαγγελματικών προβλημάτων που οδηγούν σε αποκλεισμό και
περιθωριοποίηση.
(9)              
Λαμβανομένων υπόψη των ειδικών χρηματοδοτικών
αναγκών των κοινωνικών επιχειρήσεων, είναι απαραίτητη η επίτευξη σαφήνειας
σχετικά με τους τύπους των μέσων που πρέπει να χρησιμοποιεί κάθε ΕΤΚΕ για την
εν λόγω χρηματοδότηση. Ως εκ τούτου, ο παρών κανονισμός πρέπει να προβλέπει
ενιαίους κανόνες για τα επιλέξιμα μέσα που χρησιμοποιούνται από τα ΕΤΚΕ κατά
την πραγματοποίηση επενδύσεων, στα οποία περιλαμβάνονται τίτλοι εταιρικού
κεφαλαίου, χρεωστικοί τίτλοι, επενδύσεις σε άλλα ΕΤΚΕ, βραχυπρόθεσμα και
μεσοπρόθεσμα δάνεια.
(10)          
Για να διατηρήσουν την απαραίτητη ευελιξία στο επενδυτικό
τους χαρτοφυλάκιο, τα ΕΤΚΕ δύναται να επενδύουν επίσης σε άλλα περιουσιακά
στοιχεία πέραν των ειδικών επενδύσεων, στο μέτρο που οι επενδύσεις αυτές δεν
υπερβαίνουν τα όρια που προβλέπονται στον παρόντα κανονισμό για μη ειδικές
επενδύσεις. Βραχυπρόθεσμες συμμετοχές, όπως διαθέσιμα ή ισοδύναμα διαθεσίμων,
δεν πρέπει να λαμβάνονται υπόψη για τον υπολογισμό των ορίων που προβλέπονται
στον παρόντα κανονισμό σχετικά με τις μη ειδικές επενδύσεις.
(11)          
Προκειμένου να διασφαλιστεί ότι η ονομασία
«ευρωπαϊκό ταμείο κοινωνικής επιχειρηματικότητας» είναι αξιόπιστη και εύκολα
αναγνωρίσιμη από επενδυτές σε ολόκληρη την Ένωση, ο παρών κανονισμός πρέπει να
προβλέπει ότι μόνο οι διαχειριστές ΕΤΚΕ που συμμορφώνονται με τα ενιαία
ποιοτικά κριτήρια τα οποία προβλέπονται στον παρόντα κανονισμό είναι επιλέξιμοι
να χρησιμοποιούν αυτή την ονομασία κατά την εμπορική προώθηση ΕΤΚΕ σε όλη την
Ένωση.
(12)          
Προκειμένου να διασφαλιστεί ότι τα ΕΤΚΕ έχουν
διακριτό και αναγνωρίσιμο προφίλ το οποίο ανταποκρίνεται στο σκοπό τους, πρέπει
να προβλέπονται ενιαίοι κανόνες για τη σύνθεση χαρτοφυλακίου και τις
επενδυτικές τεχνικές που επιτρέπεται να εφαρμόζουν τα εν λόγω ταμεία.
(13)          
Προκειμένου να διασφαλιστεί ότι τα ΕΤΚΕ δεν
συμβάλλουν στην ανάπτυξη συστημικών κινδύνων και για να διασφαλιστεί ότι κατά
τις επενδυτικές τους δραστηριότητες αυτά τα ταμεία επικεντρώνονται στην
υποστήριξη εταιρειών χαρτοφυλακίου που πληρούν τις προϋποθέσεις, δεν πρέπει να
επιτρέπεται δανεισμός ή μόχλευση σε επίπεδο ταμείου. Ωστόσο, για να είναι σε
θέση το ταμείο να καλύπτει έκτακτες ανάγκες ρευστότητας που δύναται να
ανακύπτουν μεταξύ της κλήσης για καταβολή του δεσμευμένου κεφαλαίου από τους
επενδυτές και της πραγματικής λήψης του στους λογαριασμούς του ταμείου, πρέπει
να επιτρέπεται βραχυπρόθεσμος δανεισμός.
(14)          
Προκειμένου να διασφαλιστεί η εμπορική προώθηση ΕΤΚΕ
σε επενδυτές που διαθέτουν τις γνώσεις, την πείρα και την ικανότητα να
αναλαμβάνουν τους κινδύνους που ενέχουν αυτά τα ταμεία, και για να διατηρηθεί η
εμπιστοσύνη των επενδυτών στα ΕΤΚΕ, πρέπει να προβλεφθούν ορισμένες
συγκεκριμένες ασφαλιστικές δικλείδες. Ως εκ τούτου, τα ΕΤΚΕ πρέπει γενικά να
προωθούνται εμπορικά μόνο σε επενδυτές που είναι επαγγελματίες επενδυτές ή που
δύνανται να αντιμετωπίζονται ως επαγγελματίες επενδυτές σύμφωνα με την οδηγία
2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου
2004, για τις αγορές χρηματοπιστωτικών μέσων, για την τροποποίηση των οδηγιών
85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του
Ευρωπαϊκού Κοινοβουλίου και του Συμβουλίου και για την κατάργηση της οδηγίας
93/22/ΕΟΚ του Συμβουλίου[10].
Ωστόσο, για να διασφαλιστεί επαρκώς ευρεία βάση επενδυτών για επενδύσεις σε ΕΤΚΕ,
πρέπει και ορισμένοι άλλοι επενδυτές να έχουν πρόσβαση σε αυτά τα ταμεία,
συμπεριλαμβανομένων ιδιωτών που διαθέτουν μεγάλα κεφάλαια. Για τους εν λόγω
άλλους επενδυτές πρέπει να προβλέπονται ειδικές ασφαλιστικές δικλείδες ώστε να
διασφαλίζεται η εμπορική προώθηση ΕΤΚΕ μόνο σε επενδυτές που έχουν το
απαραίτητο προφίλ για να πραγματοποιούν τέτοιου είδους επενδύσεις. Αυτές οι
ασφαλιστικές δικλείδες αποκλείουν την εμπορική προώθηση μέσω της χρήσης
προγραμμάτων περιοδικής αποταμίευσης.
(15)          
Προκειμένου να διασφαλιστεί ότι μόνο διαχειριστές ΕΤΚΕ
που εκπληρώνουν ενιαία ποιοτικά κριτήρια σχετικά με τη συμπεριφορά τους στην
αγορά χρησιμοποιούν την ονομασία «ευρωπαϊκό ταμείο κοινωνικής
επιχειρηματικότητας», ο παρών κανονισμός θα πρέπει να θεσπίζει κανόνες για την
επαγγελματική δεοντολογία και τη σχέση του διαχειριστή ΕΤΚΕ με τους επενδυτές
του. Για τον ίδιο λόγο, ο παρών κανονισμός πρέπει επίσης να προβλέπει ενιαίους
όρους αντιμετώπισης περιπτώσεων σύγκρουσης συμφερόντων από τους εν λόγω
διαχειριστές. Σύμφωνα με τους κανόνες αυτούς, ο διαχειριστής πρέπει επίσης να
εφαρμόζει τα απαραίτητα οργανωτικά και διοικητικά μέτρα ώστε να διασφαλίζει την
ορθή αντιμετώπιση περιπτώσεων σύγκρουσης συμφερόντων.
(16)          
Η δημιουργία θετικού κοινωνικού αντίκτυπου
επιπροσθέτως της παραγωγής οικονομικών αποδόσεων για τους επενδυτές αποτελεί
βασικό χαρακτηριστικό των επενδυτικών ταμείων που στοχεύουν σε κοινωνικές
επιχειρήσεις, το οποίο τους επιτρέπει να διακρίνονται από άλλους τύπους επενδυτικών
ταμείων. Ως εκ τούτου, ο παρών κανονισμός πρέπει να προβλέπει ότι οι
διαχειριστές ΕΤΚΕ πρέπει να εφαρμόζουν διαδικασίες παρακολούθησης και μέτρησης
του θετικού κοινωνικού αντίκτυπου που θα επιτευχθεί από επενδύσεις σε εταιρείες
χαρτοφυλακίου που πληρούν τις προϋποθέσεις.
(17)          
Προκειμένου να διασφαλιστεί η ακεραιότητα της ονομασίας
«ευρωπαϊκό ταμείο κοινωνικής επιχειρηματικότητας», ο παρών κανονισμός πρέπει να
περιέχει επίσης ποιοτικά κριτήρια σχετικά με την οργάνωση κάθε διαχειριστή ΕΤΚΕ.
Συνεπώς, ο παρών κανονισμός πρέπει να ορίζει ενιαίες, αναλογικές απαιτήσεις για
την ανάγκη διατήρησης επαρκών τεχνικών και ανθρώπινων πόρων, καθώς και επαρκών
ίδιων κεφαλαίων, για την κατάλληλη διαχείριση των ΕΤΚΕ.
(18)          
Για σκοπούς προστασίας των επενδυτών, πρέπει να
διασφαλιστεί ότι τα περιουσιακά στοιχεία των ΕΤΚΕ αποτιμούνται καταλλήλως. Ως
εκ τούτου, τα καταστατικά έγγραφα των ΕΤΚΕ πρέπει να περιέχουν κανόνες
αποτίμησης των περιουσιακών στοιχείων. Με τον τρόπο αυτόν διασφαλίζονται η
ακεραιότητα και η διαφάνεια της αποτίμησης.
(19)          
Προκειμένου να διασφαλιστεί ότι οι διαχειριστές ΕΤΚΕ
που χρησιμοποιούν την ονομασία «ευρωπαϊκό ταμείο κοινωνικής
επιχειρηματικότητας» λογοδοτούν επαρκώς για τις δραστηριότητές τους, πρέπει να
καθοριστούν ενιαίοι κανόνες για τις ετήσιες εκθέσεις.
(20)          
Προκειμένου να διασφαλιστεί η ακεραιότητα της ονομασίας
«ευρωπαϊκό ταμείο κοινωνικής επιχειρηματικότητας» για τους επενδυτές, αυτή η ονομασία
πρέπει να χρησιμοποιείται μόνο από διαχειριστές ταμείων που χαρακτηρίζονται από
απόλυτη διαφάνεια όσον αφορά την επενδυτική πολιτική τους και τους επενδυτικούς
τους στόχους. Ως εκ τούτου, ο παρών κανονισμός πρέπει να προβλέπει ενιαίους
κανόνες για τις απαιτήσεις γνωστοποίησης που επιβάλλονται στους διαχειριστές ΕΤΚΕ
σε σχέση με τους επενδυτές τους. Οι απαιτήσεις αυτές περιλαμβάνουν τα στοιχεία
που αφορούν συγκεκριμένα επενδύσεις σε κοινωνικές επιχειρήσεις, έτσι ώστε να
είναι δυνατή η επίτευξη μεγαλύτερης συνέπειας και συγκρισιμότητας των εν λόγω πληροφοριών.
Στις πληροφορίες αυτές περιλαμβάνονται στοιχεία για τα κριτήρια και τις
διαδικασίες που χρησιμοποιούνται κατά την επιλογή συγκεκριμένων εταιρειών
χαρτοφυλακίου που πληρούν τις προϋποθέσεις ως επενδυτικών στόχων.
Περιλαμβάνονται επίσης πληροφορίες για το θετικό κοινωνικό αντίκτυπο που θα
επιτευχθεί από την επενδυτική πολιτική και τον τρόπο παρακολούθησης και
αξιολόγησής του. Προκειμένου να διασφαλιστεί η απαραίτητη εμπιστοσύνη των
επενδυτών στις εν λόγω επενδύσεις, στις πληροφορίες αυτές περιλαμβάνονται
επίσης πληροφορίες για τα περιουσιακά στοιχεία του ΕΤΚΕ που δεν επενδύονται σε εταιρείες
χαρτοφυλακίου που πληρούν τις προϋποθέσεις και τον τρόπο επιλογής τους.
(21)          
Προκειμένου να διασφαλιστεί η αποτελεσματική
εποπτεία των ενιαίων απαιτήσεων που προβλέπει ο παρών κανονισμός, η αρμόδια
αρχή του κράτους μέλους καταγωγής πρέπει να εποπτεύει τη συμμόρφωση του
διαχειριστή ΕΤΚΕ με τις ενιαίες απαιτήσεις που ορίζονται στον παρόντα
κανονισμό. Για το σκοπό αυτό, ο διαχειριστής ΕΤΚΕ που επιθυμεί να προωθήσει εμπορικά
τα ταμεία του υπό την ονομασία «ευρωπαϊκό ταμείο κοινωνικής
επιχειρηματικότητας» πρέπει να ενημερώσει την αρμόδια αρχή του κράτους μέλους
καταγωγής του σχετικά με την πρόθεσή του. Η αρμόδια αρχή πρέπει να καταχωρίσει
το διαχειριστή του ταμείου εάν έχουν παρασχεθεί όλες οι απαραίτητες πληροφορίες
και εάν έχουν ληφθεί κατάλληλα μέτρα για τη συμμόρφωση με τις απαιτήσεις του
παρόντος κανονισμού. Η καταχώριση αυτή πρέπει να έχει ισχύ σε ολόκληρη την
Ένωση.
(22)          
Προκειμένου να διασφαλιστεί η αποτελεσματική εποπτεία
της συμμόρφωσης με τα ενιαία κριτήρια που προβλέπονται στον παρόντα κανονισμό,
ο κανονισμός πρέπει να περιέχει κανόνες σχετικά με τις περιστάσεις στις οποίες
πρέπει να επικαιροποιούνται οι πληροφορίες που έχουν παρασχεθεί στην αρμόδια
αρχή στο κράτος μέλος καταγωγής.
(23)          
Για την αποτελεσματική εποπτεία των προβλεπόμενων
απαιτήσεων, ο παρών κανονισμός πρέπει να προβλέπει επίσης διαδικασία αποστολής
διασυνοριακών ειδοποιήσεων μεταξύ των αρμόδιων εποπτικών αρχών, η οποία θα
ενεργοποιείται με την καταχώριση του διαχειριστή ΕΤΚΕ στο κράτος μέλος
καταγωγής του.
(24)          
Για να διατηρηθούν συνθήκες διαφάνειας για την
εμπορική προώθηση διαχειριστών ΕΤΚΕ σε όλη την Ένωση, η Ευρωπαϊκή Αρχή Κινητών
Αξιών και Αγορών (ΕΑΚΑΑ) πρέπει να αναλάβει το καθήκον διατήρησης κεντρικής
βάσης δεδομένων που θα περιλαμβάνει όλους τους ΕΤΚΕ που έχουν καταχωριστεί
σύμφωνα με τον παρόντα κανονισμό.
(25)          
Προκειμένου να διασφαλιστεί η αποτελεσματική
εποπτεία των ενιαίων κριτηρίων που προβλέπονται στον παρόντα κανονισμό, ο παρών
κανονισμός πρέπει να περιλαμβάνει κατάλογο των εποπτικών εξουσιών που έχουν στη
διάθεσή τους οι αρμόδιες αρχές.
(26)          
Προκειμένου να διασφαλιστεί η κατάλληλη επιβολή
του, ο παρών κανονισμός πρέπει να προβλέπει κυρώσεις στην περίπτωση παράβασης
των βασικών διατάξεών του, ήτοι των κανόνων για τη σύνθεση του χαρτοφυλακίου,
για τις ασφαλιστικές δικλείδες σχετικά με την ταυτότητα των επιλέξιμων
επενδυτών και για τη χρήση της ονομασίας «ευρωπαϊκό ταμείο επιχειρηματικού
κεφαλαίου» μόνο από καταχωρισμένους διαχειριστές ΕΤΚΕ. Πρέπει να οριστεί ότι η
παράβαση αυτών των βασικών διατάξεων συνεπάγεται απαγόρευση χρήσης της ονομασίας
και διαγραφή του διαχειριστή οργανισμών από το μητρώο.
(27)          
Πληροφορίες εποπτείας πρέπει να ανταλλάσσονται
μεταξύ των αρμόδιων αρχών στα κράτη μέλη καταγωγής και υποδοχής και της ΕΑΚΑΑ.
(28)          
Η αποτελεσματική κανονιστική συνεργασία μεταξύ των οντοτήτων
που έχουν επιφορτιστεί με την εποπτεία της συμμόρφωσης με τα ενιαία κριτήρια
που προβλέπονται στον παρόντα κανονισμό απαιτεί την τήρηση υψηλού επιπέδου
επαγγελματικού απορρήτου από όλες τις συναφείς εθνικές αρχές και την ΕΑΚΑΑ.
(29)          
Τα τεχνικά πρότυπα για τις χρηματοπιστωτικές
υπηρεσίες πρέπει να διασφαλίζουν συνεκτική εναρμόνιση και υψηλό επίπεδο
εποπτείας σε όλη την Ένωση. Δεδομένου ότι πρόκειται για φορέα με ιδιαιτέρως
εξειδικευμένη τεχνογνωσία, θα ήταν αποδοτικό και ενδεδειγμένο να ανατεθούν στην
ΕΑΚΑΑ η κατάρτιση σχεδίων εκτελεστικών τεχνικών προτύπων, εφόσον αυτά δεν
περιλαμβάνουν επιλογές πολιτικής, και η υποβολή τους στην Επιτροπή.
(30)          
Στην Επιτροπή πρέπει να δοθεί η εξουσία να εκδίδει
εκτελεστικά τεχνικά πρότυπα μέσω εκτελεστικών πράξεων σύμφωνα με το άρθρο 291
της Συνθήκης για τη λειτουργία της Ευρωπαϊκής Ένωσης και σύμφωνα με το άρθρο 15
του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του
Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής
Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης
αριθ. 716/2009/ΕΚ και την κατάργηση της απόφασης 2009/77/ΕΚ[11] της Επιτροπής. Η ΕΑΚΑΑ πρέπει
να αναλάβει την κατάρτιση εκτελεστικών τεχνικών προτύπων για τη μορφή και τη
μέθοδο εκτέλεσης της διαδικασίας αποστολής ειδοποιήσεων του άρθρου 16.
(31)          
Προκειμένου να εξειδικευτούν οι απαιτήσεις που
προβλέπονται στον παρόντα κανονισμό, πρέπει να ανατεθεί στην Επιτροπή η εξουσία
έκδοσης πράξεων σύμφωνα με το άρθρο 290 της Συνθήκης για τη λειτουργία της
Ευρωπαϊκής Ένωσης σχετικά με τον προσδιορισμό των μεθόδων που θα
χρησιμοποιούνται για τον υπολογισμό και την παρακολούθηση του ορίου που
αναφέρεται στον παρόντα κανονισμό, τον προσδιορισμό των στοιχείων αναγνώρισης
των εταιρειών χαρτοφυλακίου που πληρούν τις προϋποθέσεις, των περιπτώσεων
σύγκρουσης συμφερόντων τις οποίες πρέπει να αποφεύγουν οι διαχειριστές ΕΤΚΕ και
των μέτρων που πρέπει να λαμβάνονται σχετικά με αυτές, των στοιχείων των
διαδικασιών μέτρησης του κοινωνικού αντίκτυπου που επιτυγχάνεται από τις εταιρείες
χαρτοφυλακίου που πληρούν τις προϋποθέσεις και στοιχείων για τον καθορισμό των
απαιτήσεων διαφάνειας. Έχει ιδιαίτερη σημασία να προβαίνει η Επιτροπή σε
κατάλληλες διαβουλεύσεις κατά τη διάρκεια του προπαρασκευαστικού έργου της,
μεταξύ άλλων και σε επίπεδο εμπειρογνωμόνων. Το έργο αυτό πρέπει να λαμβάνει
επίσης υπόψη πρωτοβουλίες αυτορρύθμισης και κώδικες δεοντολογίας.
(32)          
Κατά την προετοιμασία και τη σύνταξη κατ’
εξουσιοδότηση πράξεων, η Επιτροπή πρέπει να διασφαλίζει την ταυτόχρονη, έγκαιρη
και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και το
Συμβούλιο.
(33)          
Εντός τεσσάρων ετών το αργότερο από την ημερομηνία
έναρξης ισχύος του παρόντος κανονισμού, ο παρών κανονισμός πρέπει να
επανεξεταστεί ώστε να ληφθούν υπόψη οι εξελίξεις της αγοράς των ΕΤΚΕ. Βάσει της
επανεξέτασης, η Επιτροπή πρέπει να υποβάλει έκθεση στο Ευρωπαϊκό Κοινοβούλιο
και στο Συμβούλιο συνοδευόμενη, αν χρειάζεται, από νομοθετικές τροποποιήσεις.
(34)          
Ο παρών κανονισμός σέβεται τα θεμελιώδη δικαιώματα
και τηρεί τις αρχές που έχουν αναγνωριστεί μεταξύ άλλων στο Χάρτη Θεμελιωδών
Δικαιωμάτων της Ευρωπαϊκής Ένωσης, συμπεριλαμβανομένου του σεβασμού της
ιδιωτικής και οικογενειακής ζωής και της επιχειρηματικής ελευθερίας.
(35)          
Η οδηγία 95/46/ΕΚ του Ευρωπαϊκού Κοινοβουλίου και
του Συμβουλίου, της 24ης Οκτωβρίου 1995, για την προστασία των φυσικών προσώπων
έναντι της επεξεργασίας δεδομένων προσωπικού χαρακτήρα και για την ελεύθερη
κυκλοφορία των δεδομένων αυτών[12],
διέπει την επεξεργασία δεδομένων προσωπικού χαρακτήρα που εκτελείται στα κράτη
μέλη στο πλαίσιο του παρόντος κανονισμού και υπό την εποπτεία των αρμόδιων
αρχών των κρατών μελών, ιδίως των δημόσιων ανεξάρτητων αρχών που διορίζουν τα
κράτη μέλη. Ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του
Συμβουλίου, της 18ης Δεκεμβρίου 2000, σχετικά με την προστασία των φυσικών
προσώπων έναντι της επεξεργασίας δεδομένων προσωπικού χαρακτήρα[13] από τα όργανα και τους
οργανισμούς της Κοινότητας και σχετικά με την ελεύθερη κυκλοφορία των δεδομένων
αυτών, διέπει την επεξεργασία δεδομένων προσωπικού χαρακτήρα που εκτελείται από
την ΕΑΚΑΑ στο πλαίσιο του παρόντος κανονισμού και υπό την εποπτεία του
Ευρωπαϊκού Επόπτη Προστασίας Δεδομένων.
(36)          
Ο στόχος του παρόντος κανονισμού, ήτοι η ανάπτυξη
εσωτερικής αγοράς για τα ΕΤΚΕ με καθορισμό πλαισίου καταχώρισης των
διαχειριστών ΕΤΚΕ που διευκολύνει την εμπορική προώθηση των ΕΤΚΕ σε όλη την
Ένωση, δύναται να επιτευχθεί μόνο σε επίπεδο Ένωσης. Η Ένωση δύναται να
εγκρίνει μέτρα σύμφωνα με την αρχή της επικουρικότητας του άρθρου 5 της Συνθήκης
για την Ευρωπαϊκή Ένωση. Σύμφωνα με την αρχή της αναλογικότητας, όπως
διατυπώνεται στο εν λόγω άρθρο, ο παρών κανονισμός δεν υπερβαίνει τα αναγκαία
όρια για την επίτευξη του στόχου αυτού,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ
Άρθρο 1
Ο παρών κανονισμός προβλέπει ενιαίες
απαιτήσεις για τους διαχειριστές οργανισμών συλλογικών επενδύσεων που επιθυμούν
να χρησιμοποιούν την ονομασία «ευρωπαϊκό ταμείο κοινωνικής επιχειρηματικότητας»
(ΕΤΚΕ) και τους όρους εμπορικής προώθησης οργανισμών συλλογικών επενδύσεων υπό αυτή
την ονομασία στην Ένωση, συμβάλλοντας έτσι στην ομαλή λειτουργία της εσωτερικής
αγοράς.
Ο παρών κανονισμός προβλέπει επίσης ενιαίους
κανόνες για την εμπορική προώθηση διαχειριστών ΕΤΚΕ σε επιλέξιμους επενδυτές σε
ολόκληρη την Ένωση, για τη σύνθεση του χαρτοφυλακίου των ΕΤΚΕ, για τα επιλέξιμα
επενδυτικά μέσα και τεχνικές, καθώς και για την οργάνωση, τη διαφάνεια και τη
δεοντολογία διαχειριστών ΕΤΚΕ που προωθούν εμπορικά ΕΤΚΕ σε ολόκληρη την Ένωση.
Άρθρο 2
1.                      
Ο παρών κανονισμός ισχύει για τους διαχειριστές
οργανισμών συλλογικών επενδύσεων, όπως ορίζονται στο στοιχείο β) του άρθρου 3
παράγραφος 1, οι οποίοι έχουν συσταθεί στην Ένωση και υπόκεινται σε καταχώριση
από τις αρμόδιες αρχές του κράτους μέλους καταγωγής τους σύμφωνα με το στοιχείο
α) του άρθρου 3 παράγραφος 3 της οδηγίας 2011/61/ΕΚ, εφόσον οι εν λόγω
διαχειριστές διαχειρίζονται χαρτοφυλάκια ΕΤΚΕ τα υπό διαχείριση περιουσιακά
στοιχεία των οποίων δεν υπερβαίνουν στο σύνολό τους όριο ύψους 500 εκατομμυρίων
ευρώ ή, στα κράτη μέλη όπου το ευρώ δεν είναι το επίσημο νόμισμα, την
αντίστοιχη αξία στο εθνικό νόμισμα κατά την ημερομηνία έναρξης ισχύος του
παρόντος κανονισμού.
2.                      
Κατά τον υπολογισμό του ορίου που αναφέρεται στην
παράγραφο 1, οι διαχειριστές οργανισμών συλλογικών επενδύσεων που
διαχειρίζονται ταμεία άλλα από ΕΤΚΕ δεν χρειάζεται να λαμβάνουν υπόψη τα
περιουσιακά στοιχεία που διαχειρίζονται στα εν λόγω άλλα ταμεία.
3.                      
Η Επιτροπή αναλαμβάνει την εξουσία να εκδίδει κατ'
εξουσιοδότηση πράξεις σύμφωνα με το άρθρο 24 για τον προσδιορισμό των μεθόδων
υπολογισμού του ορίου που αναφέρεται στην παράγραφο 1 του παρόντος άρθρου και
για την παρακολούθηση της συνεχούς συμμόρφωσης με το όριο αυτό.
Άρθρο 3
1.                      
Για τους σκοπούς του παρόντος κανονισμού, ισχύουν
οι ακόλουθοι ορισμοί:
α)      «ευρωπαϊκό ταμείο κοινωνικής
επιχειρηματικότητας» (ΕΤΚΕ): οργανισμός συλλογικών επενδύσεων που επενδύει
ελάχιστο ποσοστό 70% του συνόλου των εισφορών κεφαλαίου του και του δεσμευμένου
κεφαλαίου που δεν έχουν κληθεί να καταβάλουν τα μέλη του σε περιουσιακά
στοιχεία που συνιστούν ειδικές επενδύσεις·
β)      «οργανισμός συλλογικών επενδύσεων»:
οργανισμός που συγκεντρώνει κεφάλαια από διάφορους επενδυτές με σκοπό την
επένδυσή τους σύμφωνα με καθορισμένη επενδυτική πολιτική προς όφελος των
επενδυτών αυτών και ο οποίος δεν χρειάζεται άδεια σύμφωνα με το άρθρο 5 της
οδηγίας 2009/65/ΕΚ·
γ)      «ειδικές επενδύσεις»: οποιοδήποτε από τα
ακόλουθα μέσα:
i)        τίτλος εταιρικού κεφαλαίου που:
–              
εκδίδεται από εταιρεία χαρτοφυλακίου που πληροί τις
προϋποθέσεις και τον αποκτά απευθείας το ΕΤΚΕ από την εταιρεία χαρτοφυλακίου
που πληροί τις προϋποθέσεις· ή
–              
εκδίδεται από εταιρεία χαρτοφυλακίου που πληροί τις
προϋποθέσεις, ως αντάλλαγμα χρεογράφου εταιρικού κεφαλαίου το οποίο έχει εκδοθεί
από την εταιρεία χαρτοφυλακίου που πληροί τις προϋποθέσεις· ή
–              
εκδίδεται από οργανισμό ο οποίος κατέχει την
πλειοψηφία των μετοχών της εταιρείας χαρτοφυλακίου που πληροί τις προϋποθέσεις,
η οποία είναι θυγατρική του, και αποκτάται από το ΕΤΚΕ ως αντάλλαγμα για τίτλο
εταιρικού κεφαλαίου που εκδίδεται από την εταιρεία χαρτοφυλακίου που πληροί τις
προϋποθέσεις·
ii)       εξασφαλισμένοι ή μη εξασφαλισμένοι
χρεωστικοί τίτλοι εκδιδόμενοι από εταιρείες χαρτοφυλακίου που πληρούν τις
προϋποθέσεις·
iii)      μερίδια ή μετοχές ενός ή περισσότερων
άλλων ΕΤΚΕ·
iv)      μεσομακροπρόθεσμα δάνεια που χορηγούνται
σε εταιρείες χαρτοφυλακίου που πληρούν τις προϋποθέσεις από το ΕΤΚΕ·
v)       οποιουδήποτε άλλου είδους συμμετοχή σε εταιρεία
χαρτοφυλακίου που πληροί τις προϋποθέσεις.
δ)      «εταιρεία χαρτοφυλακίου που πληροί τις
προϋποθέσεις»: οργανισμός που, όταν πραγματοποιείται επένδυση από το ΕΤΚΕ, δεν
είναι εισηγμένος σε ρυθμιζόμενη αγορά, όπως αυτή ορίζεται στο σημείο 14 του
άρθρου 4 παράγραφος 1 της οδηγίας 2004/39/ΕΚ, ο οποίος είτε έχει ετήσιο κύκλο
εργασιών που δεν υπερβαίνει τα 50 εκατομμύρια ευρώ είτε έχει ετήσιο σύνολο
ισολογισμού που δεν υπερβαίνει τα 43 εκατομμύρια ευρώ και ο οποίος δεν είναι ο
ίδιος οργανισμός συλλογικών επενδύσεων και:
i)        έχει πρωταρχικό στόχο την επίτευξη
μετρήσιμου, θετικού κοινωνικού αντίκτυπου σύμφωνα με το καταστατικό του, τον
εσωτερικό κανονισμό του ή οποιοδήποτε άλλο καταστατικό έγγραφο για τη σύσταση
της επιχείρησης, στην περίπτωση εφόσον:
–              
η επιχείρηση παρέχει υπηρεσίες ή αγαθά σε ευάλωτα ή
περιθωριοποιημένα άτομα· ή
–              
η επιχείρηση χρησιμοποιεί μέθοδο παραγωγής αγαθών ή
υπηρεσιών που ενσωματώνει τον κοινωνικό της στόχο·
ii)       χρησιμοποιεί τα κέρδη του για να
επιτύχει τον πρωταρχικό του στόχο αντί να διανέμει κέρδη και εφαρμόζει
προκαθορισμένες διαδικασίες και κανόνες για οποιοδήποτε περίπτωση διανομής
κερδών σε μετόχους και ιδιοκτήτες·
iii)      η διαχείρισή του πραγματοποιείται κατά
τρόπο υπεύθυνο και διαφανή, ιδίως μέσω της συμμετοχής των εργαζομένων, των
πελατών και των συμφεροντούχων που επηρεάζονται από τις επιχειρηματικές δραστηριότητες·
ε)      «εταιρικό κεφάλαιο»: δικαίωμα ιδιοκτησίας
σε επιχείρηση, το οποίο αντιπροσωπεύουν οι μετοχές ή άλλης μορφής συμμετοχή στο
κεφάλαιο της εταιρείας χαρτοφυλακίου που πληροί τις προϋποθέσεις, τα οποία
εκδίδονται στους επενδυτές·
στ)    «εμπορία» ή «εμπορική προώθηση»: άμεση ή
έμμεση προσφορά ή τοποθέτηση, με πρωτοβουλία του διαχειριστή ΕΤΚΕ ή εξ ονόματος
του διαχειριστή αυτού, μεριδίων ή μετοχών ενός ΕΤΚΕ το οποίο διαχειρίζεται, σε
επενδυτές εγκατεστημένους ή με εγκατεστημένο γραφείο στην Ένωση·
ζ)      «δεσμευμένο κεφάλαιο»: οποιαδήποτε
δέσμευση σύμφωνα με την οποία ένα πρόσωπο υποχρεούται να αποκτήσει δικαίωμα στο
ΕΤΚΕ ή να πραγματοποιήσει εισφορά κεφαλαίου στο ΕΤΚΕ·
η)      «διαχειριστής ΕΤΚΕ»: νομικό πρόσωπο με
κανονική επιχειρηματική δραστηριότητα τη διαχείριση τουλάχιστον ενός ΕΤΚΕ·
θ)      «κράτος μέλος καταγωγής»: το κράτος μέλος
στο οποίο έχει συσταθεί ή διατηρεί την επίσημη έδρα του ο διαχειριστής ΕΤΚΕ·
ι)       «κράτος μέλος υποδοχής»: το κράτος
μέλος, εκτός από το κράτος μέλους καταγωγής, στο οποίο ο διαχειριστής ΕΤΚΕ
προωθεί εμπορικά ΕΤΚΕ σύμφωνα με τον παρόντα κανονισμό·
ια)     «αρμόδια αρχή»: η εθνική αρχή την οποία
ορίζει το κράτος μέλος καταγωγής, βάσει νομοθετικών ή κανονιστικών διατάξεων,
για την ανάληψη του καθήκοντος καταχώρισης των διαχειριστών οργανισμών συλλογικών
επενδύσεων σύμφωνα με την παράγραφο 1 του άρθρου 2.
2.                      
Στην Επιτροπή ανατίθεται η εξουσία έκδοσης κατ’
εξουσιοδότηση πράξεων σύμφωνα με το άρθρο 24, που προσδιορίζουν τους τύπους
υπηρεσιών ή αγαθών και τις μεθόδους παραγωγής υπηρεσιών ή αγαθών που ενσωματώνουν
κοινωνικό στόχο αναφερόμενο στην περίπτωση i) της παραγράφου 1 στοιχείο δ) του
παρόντος άρθρου, λαμβάνοντας υπόψη τα διάφορα είδη εταιρειών χαρτοφυλακίου που
πληρούν τις προϋποθέσεις και τις περιστάσεις υπό τις οποίες δύναται να
διανεμηθούν κέρδη σε ιδιοκτήτες και επενδυτές.
ΚΕΦΑΛΑΙΟ II
ΟΡΟΙ ΧΡΗΣΗΣ ΤΗΣ ΟΝΟΜΑΣΙΑΣ «ΕΥΡΩΠΑΙΚΟ ΤΑΜΕΙΟ ΚΟΙΝΩΝΙΚΗΣ ΕΠΙΧΕΙΡΗΜΑΤΙΚΟΤΗΤΑΣ»
Άρθρο 4
Οι διαχειριστές ΕΤΚΕ που συμμορφώνονται με τις
απαιτήσεις οι οποίες προβλέπονται στο παρόν κεφάλαιο δικαιούνται να
χρησιμοποιούν την ονομασία «ευρωπαϊκό ταμείο κοινωνικής επιχειρηματικότητας» για
την εμπορική προώθηση ΕΤΚΕ σε ολόκληρη την Ένωση.
Άρθρο 5
1.                      
Οι διαχειριστές ΕΤΚΕ διασφαλίζουν ότι, κατά την
απόκτηση περιουσιακών στοιχείων εκτός των ειδικών επενδύσεων, ποσοστό έως το 30% του συνόλου των εισφορών κεφαλαίου του ΕΤΚΕ και
του δεσμευμένου κεφαλαίου που δεν έχουν κληθεί να καταβάλουν τα μέλη του
χρησιμοποιείται για την απόκτηση περιουσιακών στοιχείων εκτός των ειδικών
επενδύσεων. Για τον υπολογισμό αυτού του ορίου δεν λαμβάνονται υπόψη βραχυπρόθεσμες
συμμετοχές σε διαθέσιμα και ισοδύναμα διαθεσίμων.
2.                      
Οι διαχειριστές ΕΤΚΕ δεν δανείζονται, δεν εκδίδουν χρεωστικά
ομόλογα, δεν παρέχουν εγγυήσεις στο επίπεδο του ΕΤΚΕ, δεν χρησιμοποιούν, στο
επίπεδο του ΕΤΚΕ, οποιαδήποτε μέθοδο βάσει της οποίας θα αυξηθεί η έκθεση του ταμείου,
είτε μέσω δανεισμού διαθεσίμων ή χρεογράφων είτε μέσω της συμμετοχής σε
παράγωγες θέσεις ή με άλλα μέσα.
3.                      
Η προβλεπόμενη στην παράγραφο 2 απαγόρευση δεν
ισχύει για δανεισμό μη ανανεώσιμης διάρκειας έως 120 ημερολογιακών ημερών για
την εξασφάλιση ρευστότητας μεταξύ της κλήσης για καταβολή κεφαλαίου και της
λήψης του δεσμευμένου κεφαλαίου από επενδυτές.
Άρθρο 6
Οι διαχειριστές ΕΤΚΕ προωθούν εμπορικώς
μερίδια και μετοχές των ΕΤΚΕ που διαχειρίζονται, αποκλειστικά σε επενδυτές που
θεωρούνται επαγγελματίες πελάτες σύμφωνα με το μέρος Ι του παραρτήματος ΙΙ της
οδηγίας 2004/39/ΕΚ ή που δύνανται, εάν ζητηθεί, να αντιμετωπιστούν ως
επαγγελματίες πελάτες σύμφωνα με το μέρος ΙΙ του παραρτήματος ΙΙ της οδηγίας
2004/39/ΕΚ, ή σε άλλους επενδυτές, στην περίπτωση που:
α)      οι εν λόγω άλλοι επενδυτές δεσμεύονται να
επενδύσουν ελάχιστο ποσό 100.000 ευρώ·
β)      οι εν λόγω άλλοι επενδυτές δηλώνουν
εγγράφως, σε ξεχωριστό έγγραφο από τη σύμβαση που θα συναφθεί για τη δέσμευση
επένδυσης, ότι έχουν λάβει γνώση των κινδύνων που συνδέονται με τη σχεδιαζόμενη
δέσμευση·
γ)      ο διαχειριστής ΕΤΚΕ πραγματοποιεί
εκτίμηση της τεχνογνωσίας, της πείρας και των γνώσεων του επενδυτή, χωρίς να
προϋποτίθεται ότι ο επενδυτής έχει γνώσεις της αγοράς και πείρα στα ζητήματα
που αναφέρονται στο μέρος Ι του παραρτήματος ΙΙ της οδηγίας 2004/39/ΕΚ·
δ)      ο διαχειριστής ΕΤΚΕ έχει λάβει εύλογη
διασφάλιση, βάσει της φύσης της δέσμευσης που σχεδιάζεται, ότι ο επενδυτής
μπορεί να λαμβάνει τις δικές του επενδυτικές αποφάσεις και να κατανοεί τους
ενεχόμενους κινδύνους και ότι μια τέτοιου είδους δέσμευση είναι κατάλληλη για
τον εν λόγω επενδυτή·
ε)      ο διαχειριστής ΕΤΚΕ επιβεβαιώνει εγγράφως
ότι έχει πραγματοποιήσει την εκτίμηση που αναφέρεται στο στοιχείο γ) και ότι
έχει καταλήξει στο συμπέρασμα που αναφέρεται στο στοιχείο δ).
Άρθρο 7
Για το ΕΤΚΕ που διαχειρίζονται, οι
διαχειριστές ΕΤΚΕ οφείλουν:
α)      να ενεργούν με τη δέουσα δεξιότητα,
μέριμνα και επιμέλεια κατά την εκτέλεση των δραστηριοτήτων τους·
β)      να εφαρμόζουν κατάλληλες πολιτικές και
διαδικασίες για την πρόληψη εσφαλμένων πρακτικών που ενδέχεται εύλογα να
αναμένεται ότι θα επηρεάσουν τα συμφέροντα επενδυτών και των εταιρειών
χαρτοφυλακίου που πληρούν τις προϋποθέσεις·
γ)      να εκτελούν τις επιχειρηματικές τους
δραστηριότητες έτσι ώστε να προωθούν με το βέλτιστο τρόπο τα συμφέροντα των ΕΤΚΕ
που διαχειρίζονται και των επενδυτών στα εν λόγω ΕΤΚΕ, καθώς και την
ακεραιότητα της αγοράς·
δ)      να επιδεικνύουν υψηλό επίπεδο επιμέλειας
κατά την επιλογή και τη συνεχή παρακολούθηση επενδύσεων σε εταιρείες
χαρτοφυλακίου που πληρούν τις προϋποθέσεις·
ε)      να διαθέτουν επαρκή γνώση και κατανόηση
των εταιρειών χαρτοφυλακίου που πληρούν τις προϋποθέσεις, στις οποίους
επενδύουν.
Άρθρο 8
1.                      
Οι διαχειριστές ΕΤΚΕ εντοπίζουν και αποφεύγουν
περιπτώσεις σύγκρουσης συμφερόντων και, όταν αυτές δεν δύναται να αποφευχθούν,
διαχειρίζονται, παρακολουθούν και, σύμφωνα με την παράγραφο 4, γνωστοποιούν τις
εν λόγω περιπτώσεις σύγκρουσης συμφερόντων ώστε να προλαμβάνουν την πιθανότητα
πρόκλησης δυσμενών επιπτώσεων στα συμφέροντα των ΕΤΚΕ και των επενδυτών τους
και να διασφαλίζουν τη δίκαιη μεταχείριση των ΕΤΚΕ τα οποία διαχειρίζονται.
2.                      
Ειδικότερα, οι διαχειριστές ΕΤΚΕ εντοπίζουν τις
περιπτώσεις σύγκρουσης συμφερόντων που δύναται να ανακύψουν μεταξύ
α)      των διαχειριστών ΕΤΚΕ, των προσώπων που
διοικούν ουσιαστικά την επιχείρηση του διαχειριστή ΕΤΚΕ, εργαζομένων ή
οποιουδήποτε προσώπου που άμεσα ή έμμεσα ελέγχει ή ελέγχεται από το διαχειριστή
ΕΤΚΕ, και του ΕΤΚΕ το οποίο διαχειρίζεται ο διαχειριστής ΕΤΚΕ ή των επενδυτών
στα εν λόγω ΕΤΚΕ·
β)      ενός ΕΤΚΕ ή των επενδυτών στο εν λόγω ΕΤΚΕ
και ενός άλλου ΕΤΚΕ το οποίο διαχειρίζεται ο διαχειριστής του ΕΤΚΕ ή των
επενδυτών στο εν λόγω άλλο ΕΤΚΕ.
3.                      
Οι διαχειριστές ΕΤΚΕ διατηρούν και εφαρμόζουν
αποτελεσματικά οργανωτικά και διοικητικά μέτρα ώστε να συμμορφώνονται με τις
απαιτήσεις των παραγράφων 1 και 2.
4.                      
Γνωστοποιήσεις περιπτώσεων σύγκρουσης συμφερόντων,
όπως αναφέρεται στην παράγραφο 1, πραγματοποιούνται στην περίπτωση που τα
οργανωτικά μέτρα που εφαρμόζει ο διαχειριστής ΕΤΚΕ για τον εντοπισμό, την πρόληψη,
τη διαχείριση και την παρακολούθηση περιπτώσεων σύγκρουσης συμφερόντων δεν
επαρκούν ώστε να διασφαλίζουν εύλογα την πρόληψη των κινδύνων πρόκλησης ζημίας
στα συμφέροντα των επενδυτών. Οι διαχειριστές ΕΤΚΕ γνωστοποιούν με σαφήνεια το χαρακτήρα
γενικά ή τα αίτια της σύγκρουσης συμφερόντων στους επενδυτές πριν αναλάβουν
οποιαδήποτε επιχειρηματική δράση εκ μέρους τους.
5.                      
Ανατίθεται στην Επιτροπή η αρμοδιότητα έκδοσης
πράξεων κατ’ εξουσιοδότηση σύμφωνα με το άρθρο 24, οι οποίες προσδιορίζουν:
α)      τους τύπους σύγκρουσης συμφερόντων που
αναφέρονται στην παράγραφο 2 του παρόντος άρθρου·
β)      τα μέτρα που αναμένεται να λάβουν οι
διαχειριστές ΕΤΚΕ όσον αφορά τις δομές και τις οργανωτικές και διοικητικές
διαδικασίες για τον εντοπισμό, την πρόληψη, τη διαχείριση, την παρακολούθηση
και τη γνωστοποίηση περιπτώσεων σύγκρουσης συμφερόντων.
Άρθρο 9
1.                      
Οι διαχειριστές ΕΤΚΕ χρησιμοποιούν για κάθε ΕΤΚΕ το
οποίο διαχειρίζονται διαδικασίες μέτρησης και παρακολούθησης του βαθμού στον
οποίο οι εταιρείες χαρτοφυλακίου που πληρούν τις προϋποθέσεις, στις οποίες
επενδύει ο ΕΤΚΕ, επιτυγχάνουν το θετικό κοινωνικό αντίκτυπο που έχουν δεσμευθεί
να επιτυγχάνουν.
2.                      
Ανατίθεται στην Επιτροπή η εξουσία έκδοσης κατ’
εξουσιοδότηση πράξεων σύμφωνα με το άρθρο 24 για τον καθορισμό των στοιχείων
των διαδικασιών που αναφέρονται στην παράγραφο 1 του παρόντος άρθρου, όσον
αφορά τους διάφορους οργανισμούς χαρτοφυλακίου που πληρούν τις προϋποθέσεις.
Άρθρο 10
Ανά πάσα στιγμή, οι διαχειριστές ΕΤΚΕ
διαθέτουν επαρκή ίδια κεφάλαια και χρησιμοποιούν κατάλληλους και επαρκείς
ανθρώπινους και τεχνικούς πόρους που απαιτούνται για την ορθή διαχείριση των ΕΤΚΕ.
Άρθρο 11
Οι κανόνες για την αποτίμηση των περιουσιακών
στοιχείων καθορίζονται στα καταστατικά έγγραφα του ΕΤΚΕ.
Άρθρο 12
1.                      
Οι διαχειριστές ΕΤΚΕ υποβάλλουν ετήσια έκθεση στην
αρμόδια αρχή του κράτους μέλους καταγωγής για κάθε ΕΤΚΕ που βρίσκεται υπό τη
διαχείρισή τους εντός 6 μηνών από το τέλος του οικονομικού έτους. Η έκθεση
περιγράφει τη σύνθεση του χαρτοφυλακίου του ΕΤΚΕ και τις δραστηριότητες του
προηγούμενου έτους. Περιλαμβάνει τους ελεγμένους οικονομικούς λογαριασμούς του ΕΤΚΕ.
Καταρτίζεται σύμφωνα με τα υφιστάμενα πρότυπα αναφοράς και τους όρους που
συμφωνούνται μεταξύ του διαχειριστή ΕΤΚΕ και των επενδυτών. Οι διαχειριστές ΕΤΚΕ
κοινοποιούν την έκθεση στους επενδυτές, εάν τους ζητηθεί. Οι διαχειριστές ΕΤΚΕ
και οι επενδυτές δύναται να συμφωνήσουν μεταξύ τους πρόσθετες γνωστοποιήσεις.
2.                      
Η ετήσια έκθεση περιλαμβάνει τουλάχιστον τα εξής:
α)      στοιχεία, κατά περίπτωση, των συνολικών
κοινωνικών αποτελεσμάτων που επιτυγχάνονται μέσω της επενδυτικής πολιτικής και
της μεθόδου που χρησιμοποιείται για τη μέτρηση αυτών των αποτελεσμάτων·
β)      δήλωση οποιωνδήποτε αποεπενδύσεων οι
οποίες έχουν λάβει χώρα σε σχέση με εταιρείες χαρτοφυλακίου που πληρούν τις
προϋποθέσεις·
γ)      περιγραφή της περίπτωσης που αποεπενδύσεις
σε σχέση με τα άλλα περιουσιακά στοιχεία του ΕΤΚΕ που δεν επενδύονται σε εταιρείες
χαρτοφυλακίου που πληρούν τις προϋποθέσεις έχουν λάβει χώρα βάσει των κριτηρίων
που αναφέρονται στο στοιχείο ε) του άρθρου 13 παράγραφος 1·
δ)      σύνοψη των δραστηριοτήτων που έχει
πραγματοποιήσει ο διαχειριστής ΕΤΚΕ σε σχέση με τις εταιρείες χαρτοφυλακίου οι
οποίες πληρούν τις προϋποθέσεις, σύμφωνα με το στοιχείο ια) του άρθρου 13
παράγραφος 1.
3.                      
Στην περίπτωση που ο διαχειριστής ΕΤΚΕ πρέπει να
δημοσιεύει ετήσια οικονομική έκθεση σύμφωνα με το άρθρο 4 της οδηγίας
2004/109/ΕΚ του Ευρωπαϊκού Κοινοβουλίου και του Συμβουλίου[14] όσον αφορά ΕΤΚΕ, οι
πληροφορίες που αναφέρονται στις παραγράφους 1 και 2 του παρόντος άρθρου
δύναται να παρέχονται είτε ξεχωριστά είτε ως πρόσθετη ενότητα στην ετήσια
οικονομική έκθεση.
Άρθρο 13
1.                      
Πριν από τη λήψη της επενδυτικής τους απόφασης, οι
διαχειριστές ΕΤΚΕ διαβιβάζουν στους επενδυτές τους τουλάχιστον τα ακόλουθα
στοιχεία:
α)      την ταυτότητα του διαχειριστή ΕΤΚΕ και
οποιωνδήποτε άλλων παρόχων υπηρεσιών συμβεβλημένων με το διαχειριστή ΕΤΚΕ για
τη διαχείρισή τους, και περιγραφή των καθηκόντων τους·
β)      περιγραφή της επενδυτικής στρατηγικής και
των στόχων του ΕΤΚΕ, συμπεριλαμβανομένης περιγραφής των τύπων των εταιρειών
χαρτοφυλακίου που πληρούν τις προϋποθέσεις και της διαδικασίας και των
κριτηρίων που χρησιμοποιούνται για την αναγνώρισή τους, των επενδυτικών
τεχνικών που δύναται να χρησιμοποιεί και οποιωνδήποτε επιβαλλόμενων επενδυτικών
περιορισμών·
γ)      στοιχεία σχετικά με το θετικό κοινωνικό
αντίκτυπο στον οποίο στοχεύει η επενδυτική στρατηγική του ΕΤΚΕ,
συμπεριλαμβανομένων, κατά περίπτωση, εύλογων προβλέψεων των εν λόγω
αποτελεσμάτων και πληροφοριών σχετικά με τις επιδόσεις του παρελθόντος στο
πεδίο αυτό·
δ)      πληροφορίες σχετικά με τις μεθοδολογίες
που θα χρησιμοποιηθούν για τη μέτρηση του κοινωνικού αντίκτυπου·
ε)      περιγραφή των περιουσιακών στοιχείων εκτός
των εταιρειών χαρτοφυλακίου που πληρούν τις προϋποθέσεις, και της διαδικασίας
και των κριτηρίων που χρησιμοποιούνται για την επιλογή αυτών των περιουσιακών
στοιχείων, εκτός εάν πρόκειται για διαθέσιμα ή ισοδύναμα διαθεσίμων·
στ)    περιγραφή του προφίλ κινδύνου του ΕΤΚΕ και
όλων των κινδύνων που συνδέονται με τα περιουσιακά στοιχεία στα οποία δύναται
να επενδύει το ταμείο ή με τις επενδυτικές τεχνικές που δύναται να χρησιμοποιεί·
ζ)      περιγραφή της διαδικασίας αποτίμησης του ΕΤΚΕ
και της μεθοδολογίας αποτίμησης των περιουσιακών του στοιχείων,
συμπεριλαμβανομένων των μεθόδων που χρησιμοποιούνται για την αποτίμηση εταιρειών
χαρτοφυλακίου που πληρούν τις προϋποθέσεις·
η)      περιγραφή του συνόλου των τελών,
επιβαρύνσεων και εξόδων και των μέγιστων ποσών τους, τα οποία βαρύνουν άμεσα ή
έμμεσα οι επενδυτές·
θ)      περιγραφή του τρόπου υπολογισμού της
αμοιβής του διαχειριστή ΕΤΚΕ·
ι)       κατά περίπτωση, τις οικονομικές
επιδόσεις του ΕΤΚΕ στο παρελθόν·
ια)     τις υπηρεσίες επιχειρηματικής στήριξης
και τις άλλες δραστηριότητες στήριξης που ο διαχειριστής ΕΤΚΕ παρέχει ή
οργανώνει μέσω τρίτων ώστε να διευκολύνει την ανάπτυξη, τη μεγέθυνση, ή σε
ορισμένες άλλες περιπτώσεις τις συνεχιζόμενες εργασίες των εταιρειών
χαρτοφυλακίου που πληρούν τις προϋποθέσεις και στις οποίους επενδύει το ΕΤΚΕ ή,
στην περίπτωση που δεν παρέχονται τέτοιες υπηρεσίες ή δεν εκτελούνται
δραστηριότητες, εξήγηση του γεγονότος αυτού·
ιβ)     περιγραφή των διαδικασιών βάσει των
οποίων το ΕΤΚΕ δύναται να αλλάξει την επενδυτική του στρατηγική ή την
επενδυτική του πολιτική ή και τις δύο.
2.                      
Όλες οι αναφερόμενες στην παράγραφο 1 πληροφορίες
πρέπει να είναι εύλογες, σαφείς και να μην είναι παραπλανητικές. Πρέπει να
τηρούνται επικαιροποιημένες και να επανεξετάζονται τακτικά.
3.                      
Στην περίπτωση που ο διαχειριστής ΕΤΚΕ πρέπει να
δημοσιεύει ενημερωτικό δελτίο σύμφωνα με την οδηγία 2003/71/ΕΚ του Ευρωπαϊκού
Κοινοβουλίου και του Συμβουλίου[15]
ή σύμφωνα με το εθνικό δίκαιο όσον αφορά με το ΕΤΚΕ, οι πληροφορίες που
αναφέρονται στην παράγραφο 1 του παρόντος άρθρου δύναται να παρέχονται είτε
ξεχωριστά είτε στο πλαίσιο του ενημερωτικού δελτίου.
4.                      
Ανατίθεται στην Επιτροπή η αρμοδιότητα έκδοσης
πράξεων κατ’ εξουσιοδότηση σύμφωνα με το άρθρο 24 οι οποίες προσδιορίζουν:
α)      το περιεχόμενο των πληροφοριών που
αναφέρονται στα στοιχεία β) έως ε) και ια) της παραγράφου 1 του παρόντος άρθρου·
β)      τον τρόπο με τον οποίο οι πληροφορίες που
αναφέρονται στα στοιχεία β) έως ε) και ια) της παραγράφου 1 του παρόντος άρθρου
δύναται να παρουσιάζονται κατά τρόπο ενιαίο ώστε να διασφαλίζεται ο μέγιστος
δυνατός βαθμός συγκρισιμότητας.
ΚΕΦΑΛΑΙΟ III
ΕΠΟΠΤΕΙΑ ΚΑΙ ΔΙΟΙΚΗΤΙΚΗ ΣΥΝΕΡΓΑΣΙΑ
Άρθρο 14
1.                      
Οι διαχειριστές ΕΤΚΕ που προτίθενται να
χρησιμοποιήσουν την ονομασία «ευρωπαϊκό ταμείο κοινωνικής επιχειρηματικότητας»
για την εμπορική προώθηση των ΕΤΚΕ τους ενημερώνουν την αρμόδια αρχή του
κράτους μέλους καταγωγής τους για την πρόθεσή τους αυτή και παρέχουν τις
ακόλουθες πληροφορίες:
α)      την ταυτότητα των προσώπων που ουσιαστικά
ασκούν το έργο της διοίκησης των ΕΤΚΕ·
β)      την ταυτότητα των ΕΤΚΕ των οποίων μερίδια
ή μετοχές προωθούνται εμπορικά και τις επενδυτικές τους στρατηγικές·
γ)      πληροφορίες για τα μέτρα που έχουν ληφθεί
σχετικά με τη συμμόρφωση προς τις απαιτήσεις του κεφαλαίου ΙΙ·
δ)      κατάλογο των κρατών μελών στα οποία ο
διαχειριστής ΕΤΚΕ προτίθεται να προωθήσει εμπορικά κάθε ΕΤΚΕ.
2.                      
Η αρμόδια αρχή του κράτους μέλους καταγωγής
καταχωρίζει μόνο το διαχειριστή ΕΤΚΕ, εάν κρίνει ότι πληρούνται οι ακόλουθες
προϋποθέσεις:
α)      οι απαιτούμενες σύμφωνα με την παράγραφο
1 πληροφορίες είναι πλήρεις·
β)      τα μέτρα που έχουν κοινοποιηθεί σύμφωνα
με το στοιχείο γ) της παραγράφου 1 είναι κατάλληλα για τη συμμόρφωση με τις
απαιτήσεις του κεφαλαίου ΙΙ.
3.                      
Η καταχώριση έχει ισχύ σε ολόκληρη την επικράτεια
της Ένωσης και επιτρέπει στους διαχειριστές ΕΤΚΕ να εμπορεύονται ΕΤΚΕ υπό την ονομασία
«ευρωπαϊκό ταμείο κοινωνικής επιχειρηματικότητας» σε όλη την Ένωση.
Άρθρο 15
Ο διαχειριστής ΕΤΚΕ επικαιροποιεί τις
πληροφορίες που παρέχονται στην αρμόδια αρχή του κράτους μέλους καταγωγής στην
περίπτωση που ο διαχειριστής ΕΤΚΕ προτίθεται:
α)      να προωθήσει εμπορικά ένα νέο ΕΤΚΕ·
β)      να προωθήσει εμπορικά υφιστάμενο ΕΤΚΕ σε
κράτος μέλος που δεν αναφέρεται στον προβλεπόμενο στο στοιχείο δ) του άρθρου 14
παράγραφος 1 κατάλογο.
Άρθρο 16
1.                      
Αμέσως μετά την καταχώριση ενός διαχειριστή ΕΤΚΕ, η
αρμόδια αρχή του κράτους μέλους καταγωγής κοινοποιεί το γεγονός ότι ο
διαχειριστής ΕΤΚΕ είναι καταχωρισμένος στα κράτη μέλη που δηλώνονται σύμφωνα με
το στοιχείο δ) του άρθρου 14 παράγραφος 1 και στην ΕΑΚΑΑ.
2.                      
Τα κράτη μέλη υποδοχής που δηλώνονται σύμφωνα με το
στοιχείο δ) του άρθρου 14 παράγραφος 1 του παρόντος κανονισμού δεν επιβάλλουν,
στους διαχειριστές ΕΤΚΕ που έχουν καταχωριστεί σύμφωνα με το άρθρο 14,
οποιεσδήποτε απαιτήσεις ή διοικητικές διαδικασίες σχετικά με την εμπορική
προώθηση των ΕΤΚΕ τους και δεν απαιτούν οποιαδήποτε έγκριση της εμπορικής
προώθησης πριν από την έναρξή της.
3.                      
Προκειμένου να διασφαλιστεί η ενιαία εφαρμογή του
παρόντος άρθρου, η ΕΑΚΑΑ καταρτίζει σχέδια εκτελεστικών τεχνικών προτύπων ώστε
να καθοριστεί το μορφότυπο της ειδοποίησης.
4.                      
Η ΕΑΚΑΑ υποβάλλει στην Επιτροπή τα εν λόγω σχέδια
εκτελεστικών τεχνικών προτύπων έως την [αναγράφεται ημερομηνία].
5.                      
Ανατίθενται εξουσίες στην Επιτροπή για την έκδοση
των εκτελεστικών τεχνικών προτύπων που αναφέρονται στην παράγραφο 3 του
παρόντος άρθρου σύμφωνα με την προβλεπόμενη στο άρθρο 15 του κανονισμού (ΕΕ)
αριθ. 1095/2010 διαδικασία[16].
Άρθρο 17
Η ΕΑΚΑΑ διατηρεί κεντρική βάση δεδομένων, δημοσίως
προσβάσιμη μέσω του Διαδικτύου, στην οποία περιέχονται όλοι οι διαχειριστές ΕΤΚΕ
που είναι καταχωρισμένοι στην Ένωση σύμφωνα με τον παρόντα κανονισμό.
Άρθρο 18
Η αρμόδια αρχή του κράτους μέλους καταγωγής
εποπτεύει τη συμμόρφωση με τις απαιτήσεις που προβλέπονται στον παρόντα
κανονισμό.
Άρθρο 19
Σύμφωνα με το εθνικό δίκαιο, στις αρμόδιες
αρχές παρέχονται όλες οι εξουσίες εποπτείας και διερεύνησης που είναι αναγκαίες
για την άσκηση των αρμοδιοτήτων τους. Ειδικότερα, οι εν λόγω αρχές θα έχουν την
εξουσία:
α)      να ζητούν πρόσβαση σε οποιοδήποτε έγγραφο,
υπό οποιαδήποτε μορφή, και να λαμβάνουν το έγγραφο ή αντίγραφό του·
β)      να απαιτούν την παροχή πληροφοριών χωρίς
καθυστέρηση από το διαχειριστή ΕΤΚΕ·
γ)      να ζητούν πληροφορίες από οποιοδήποτε
πρόσωπο σχετιζόμενο με τις δραστηριότητες του διαχειριστή ΕΤΚΕ ή του ΕΤΚΕ·
δ)      να διενεργούν επιτοπίως επιθεωρήσεις
κατόπιν προηγούμενης ειδοποίησης ή χωρίς προηγούμενη ειδοποίηση·
ε)      να λαμβάνουν κατάλληλα μέτρα ώστε να
διασφαλίζουν ότι ο διαχειριστής ΕΤΚΕ συνεχίζει να συμμορφώνεται με τις
απαιτήσεις του παρόντος κανονισμού·
στ)    να εκδίδουν εντολή ώστε να διασφαλίζεται
ότι ο διαχειριστής ΕΤΚΕ συμμορφώνεται με τις απαιτήσεις του παρόντος κανονισμού
και ότι απέχει από οποιαδήποτε επανάληψη συμπεριφοράς που δύναται να συνιστά
παράβαση του παρόντος κανονισμού.
Άρθρο 20
1.                      
Τα κράτη μέλη καθορίζουν κανόνες για τα διοικητικά
μέτρα και τις κυρώσεις που επιβάλλονται σε περίπτωση παράβασης των διατάξεων
του παρόντος κανονισμού, και λαμβάνουν κάθε αναγκαίο μέτρο διασφάλισης της
εφαρμογής τους. Οι εν λόγω κυρώσεις και τα μέτρα πρέπει να είναι
αποτελεσματικά, αναλογικά και αποτρεπτικά.
2.                      
Έως την [24 μήνες από την έναρξη ισχύος του
παρόντος κανονισμού] τα κράτη μέλη κοινοποιούν τους αναφερόμενους στην
παράγραφο 1 κανόνες στην Επιτροπή και στην ΕΑΚΑΑ. Κοινοποιούν χωρίς καθυστέρηση
στην Επιτροπή και στην ΕΑΚΑΑ οποιαδήποτε μεταγενέστερη τροποποίησή τους.
Άρθρο 21
1.                      
Η αρμόδια αρχή του κράτους μέλους καταγωγής
λαμβάνει τα κατάλληλα μέτρα που αναφέρονται στην παράγραφο 2, στην περίπτωση
που οι διαχειριστές ΕΤΚΕ:
α)      δεν συμμορφώνονται με τις απαιτήσεις που
ισχύουν για τη σύνθεση του χαρτοφυλακίου σύμφωνα με το άρθρο 5·
β)      δεν προωθούν εμπορικά το ΕΤΚΕ σε
επιλέξιμους επενδυτές σύμφωνα με το άρθρο 6·
γ)      χρησιμοποιούν τη ονομασία «ευρωπαϊκό ταμείο
κοινωνικής επιχειρηματικότητας» χωρίς να είναι καταχωρισμένοι από την αρμόδια
αρχή του κράτους μέλους καταγωγής τους σύμφωνα με το άρθρο 14.
2.                      
Στις αναφερόμενες στην παράγραφο 1 περιπτώσεις, η
αρμόδια αρχή του κράτους μέλους καταγωγής λαμβάνει τα ακόλουθα μέτρα, κατά
περίπτωση:
α)      απαγορεύει τη χρήση της ονομασίας
«ευρωπαϊκό ταμείο κοινωνικής επιχειρηματικότητας» για την εμπορική προώθηση
ενός ή περισσότερων ΕΤΚΕ του διαχειριστή ΕΤΚΕ·
β)      διαγράφει το διαχειριστή ΕΤΚΕ από το
μητρώο.
3.                      
Οι αρμόδιες αρχές του κράτους μέλους καταγωγής
ενημερώνουν τις αρμόδιες αρχές των κρατών μελών υποδοχής που δηλώνονται σύμφωνα
με το στοιχείο δ) του άρθρου 14 παράγραφος 1 σχετικά με τη διαγραφή του
διαχειριστή ΕΤΚΕ από το μητρώο που αναφέρεται στο στοιχείο β) της παραγράφου 1
του παρόντος άρθρου.
4.                      
Τα δικαίωμα εμπορικής προώθησης ενός ή περισσότερων
ΕΤΚΕ υπό την ονομασία «ευρωπαϊκό ταμείο κοινωνικής επιχειρηματικότητας» στην
Ένωση παύει να ισχύει αμέσως με τη λήψη της απόφασης της αρμόδιας αρχής που
προβλέπεται στα στοιχεία α) ή β) της παραγράφου 2.
Άρθρο 22
1.                      
Οι αρμόδιες αρχές και η ΕΑΚΑΑ συνεργάζονται μεταξύ
τους όποτε είναι απαραίτητο για την εκτέλεση των αντίστοιχων καθηκόντων τους
σύμφωνα με τον παρόντα κανονισμό.
2.                      
Ανταλλάσσουν κάθε πληροφορία και τεκμήριο που
απαιτείται για να εντοπίζουν και να αποκαθιστούν παραβάσεις του παρόντος
κανονισμού.
Άρθρο 23
1.                      
Όλα τα πρόσωπα που εργάζονται ή έχουν εργαστεί για
τις αρμόδιες αρχές ή την ΕΑΚΑΑ, καθώς και οι εντεταλμένοι από τις αρμόδιες
αρχές ή την ΕΑΚΑΑ ελεγκτές ή εμπειρογνώμονες, υποχρεούνται στην τήρηση του
επαγγελματικού απορρήτου. Δεν επιτρέπεται η γνωστοποίηση σε οποιοδήποτε πρόσωπο
ή αρχή εμπιστευτικών πληροφοριών τις οποίες λαμβάνουν τα πρόσωπα αυτά κατά τη
διάρκεια των καθηκόντων τους, εκτός από την περίπτωση γνωστοποίησης σε
συνοπτική ή συγκεντρωτική μορφή υπό την οποία οι εν λόγω διαχειριστές ΕΤΚΕ και τα
ΕΤΚΕ δεν δύναται να αναγνωριστούν μεμονωμένα, με την επιφύλαξη των περιπτώσεων
που καλύπτονται από το ποινικό δίκαιο και των περιπτώσεων ποινικής δίωξης
σύμφωνα με τον παρόντα κανονισμό.
2.                      
Οι αρμόδιες αρχές των κρατών μελών ή η ΕΑΚΑΑ δεν
εμποδίζονται στην ανταλλαγή πληροφοριών σύμφωνα με τον παρόντα κανονισμό ή με άλλες
νομοθετικές διατάξεις της Ένωσης που ισχύουν για τους διαχειριστές ΕΤΚΕ και τα ΕΤΚΕ.
3.                      
Στην περίπτωση που οι αρμόδιες αρχές και η ΕΑΚΑΑ
λαμβάνουν εμπιστευτικές πληροφορίες σύμφωνα με την παράγραφο 1, δύναται να τις
χρησιμοποιούν μόνο κατά τη διάρκεια των καθηκόντων τους και για το σκοπό της
εκτέλεσης διοικητικών και δικαστικών διαδικασιών.
ΚΕΦΑΛΑΙΟ IV
ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
Άρθρο 24
1.                      
Η εξουσία έκδοσης κατ’ εξουσιοδότηση πράξεων
ανατίθεται στην Επιτροπή σύμφωνα με τις προϋποθέσεις που καθορίζονται στο παρόν
άρθρο.
2.                      
Οι εξουσίες που αναφέρονται στο άρθρο 2 παράγραφος
3, το άρθρο 3 παράγραφος 2, το άρθρο 8 παράγραφος 5, το άρθρο 9 παράγραφος 2
και το άρθρο 13 παράγραφος 4 ανατίθενται στην Επιτροπή για περίοδο τεσσάρων
ετών από την ημερομηνία έναρξης ισχύος του παρόντος κανονισμού. Η Επιτροπή
συντάσσει έκθεση σχετικά με την ανάθεση εξουσιών εντός διαστήματος εννέα μηνών
πριν από το τέλος της τετραετούς περιόδου. Η ανάθεση εξουσιών παρατείνεται
σιωπηρά για περιόδους ίσης διάρκειας, εκτός εάν το Ευρωπαϊκό Κοινοβούλιο ή το
Συμβούλιο αντιτεθεί στην εν λόγω παράταση κατά τους τρεις τελευταίους μήνες
πριν από το τέλος κάθε περιόδου.
3.                      
Οι εξουσίες που αναφέρονται στο άρθρο 2 παράγραφος
3, το άρθρο 3 παράγραφος 2, το άρθρο 8 παράγραφος 5, το άρθρο 9 παράγραφος 2,
και το άρθρο 13 παράγραφος 4 δύναται να ανακληθούν οποιαδήποτε στιγμή από το
Ευρωπαϊκό Κοινοβούλιο ή από το Συμβούλιο. Η απόφαση ανάκλησης περατώνει την
ανάθεση της εξουσίας που προσδιορίζεται στην εν λόγω απόφαση. Τίθεται σε ισχύ
την επόμενη ημέρα από τη δημοσίευση της απόφασης στην Επίσημη Εφημερίδα της
Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν
επηρεάζει την εγκυρότητα οποιωνδήποτε κατ’ εξουσιοδότηση πράξεων που βρίσκονται
ήδη σε ισχύ.
4.                      
Μόλις εκδώσει μια κατ’ εξουσιοδότηση πράξη, η
Επιτροπή την κοινοποιεί ταυτοχρόνως στο Ευρωπαϊκό Κοινοβούλιο και το Συμβούλιο.
5.                      
Οι κατ’ εξουσιοδότηση πράξεις τίθενται σε ισχύ
μόνο, εφόσον δεν διατυπωθούν αντιρρήσεις είτε από το Ευρωπαϊκό Κοινοβούλιο είτε
από το Συμβούλιο, εντός προθεσμίας δύο μηνών από την κοινοποίηση της πράξης
αυτής στο Ευρωπαϊκό Κοινοβούλιο και το Συμβούλιο ή εάν, πριν από τη λήξη της
προθεσμίας αυτής, το Ευρωπαϊκό Κοινοβούλιο και το
Συμβούλιο ενημερώσουν αμφότερα την Επιτροπή ότι δεν πρόκειται να
προβάλουν αντιρρήσεις. Η περίοδος αυτή παρατείνεται κατά 2 μήνες με πρωτοβουλία
του Ευρωπαϊκού Κοινοβουλίου ή του Συμβουλίου.
Άρθρο 25
1.                      
Το αργότερο εντός τεσσάρων ετών από την ημερομηνία
εφαρμογής του παρόντος κανονισμού, η Επιτροπή επανεξετάζει τον κανονισμό. Η
επανεξέταση περιλαμβάνει γενική έρευνα σχετικά με τη λειτουργία των κανόνων του
παρόντος κανονισμού και με την πείρα που αποκτήθηκε από την εφαρμογή τους,
συμπεριλαμβανομένων:
α)      του βαθμού στον οποίο η ονομασία
«ευρωπαϊκό ταμείο κοινωνικής επιχειρηματικότητας» έχει χρησιμοποιηθεί από
διαχειριστές ΕΤΚΕ σε διάφορα κράτη μέλη, είτε σε εγχώρια είτε σε διασυνοριακή
βάση·
β)      της χρήσης των διάφορων ειδικών
επενδύσεων από ΕΤΚΕ και του τρόπου με τον οποίο αυτό έχει επηρεάσει την
ανάπτυξη κοινωνικών επιχειρήσεων σε ολόκληρη την Ένωση·
γ)      της πρακτικής εφαρμογής των κριτηρίων
αναγνώρισης επιχειρήσεων χαρτοφυλακίου που πληρούν τις προϋποθέσεις και των σχετικών
επιπτώσεων στην ανάπτυξη κοινωνικών επιχειρήσεων σε ολόκληρη την Ένωση·
δ)      του πεδίου εφαρμογής του παρόντος
κανονισμού, συμπεριλαμβανομένου του ορίου των 500 εκατομμυρίων ευρώ.
2.                      
Μετά από διαβούλευση με την ΕΑΚΑΑ, η Επιτροπή
υποβάλλει έκθεση στο Ευρωπαϊκό Κοινοβούλιο και το Συμβούλιο, συνοδευόμενη, εάν
απαιτείται, από νομοθετική πρόταση.
Άρθρο 26
Ο παρών κανονισμός αρχίζει να ισχύει την
εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής
Ένωσης. Εφαρμόζεται από την 22α Ιουλίου 2013, εκτός από το άρθρο 2
παράγραφος 3, το άρθρο 3 παράγραφος 2, το άρθρο 8 παράγραφος 5, το άρθρο 9
παράγραφος 2 και το άρθρο 13 παράγραφος 4 που εφαρμόζονται από την ημερομηνία
έναρξης ισχύος του παρόντος κανονισμού.
Ο
παρών κανονισμός είναι δεσμευτικός ως προς όλα τα μέρη του και ισχύει άμεσα σε
κάθε κράτος μέλος.
Βρυξέλλες,
Για το Ευρωπαϊκό Κοινοβούλιο                     Για
το Συμβούλιο
Ο Πρόεδρος                                                   Ο
Πρόεδρος
[1]               Στο νομικό κείμενο αναφέρονται ως κοινωνικές
επιχειρήσεις για λόγους σαφήνειας ως προς τη μορφή τους. Αναφέρονται επίσης ως
επιχειρήσεις κοινωνικής οικονομίας. Αυτοί οι διαφορετικοί όροι θα πρέπει να
ερμηνεύονται ως αμοιβαία εναλλάξιμοι στις περισσότερες περιπτώσεις.
[2]               Ανατρέξτε στο κείμενο της J.P.Morgan, Impact
Investments: An Emerging Asset Class, 2011.
[3]               Οι ιδιωτικές τοποθετήσεις μπορούν να περιγραφούν ως η
πώληση χρεογράφων σε σχετικά μικρό αριθμό επιλεγμένων επενδυτών σαν μέσο
συγκέντρωσης κεφαλαίου. Οι επενδυτές που συμμετέχουν σε ιδιωτικές τοποθετήσεις
είναι συνήθως μεγάλες τράπεζες, αμοιβαία κεφάλαια, ασφαλιστικές εταιρείες και
συνταξιοδοτικά ταμεία. Η ιδιωτική τοποθέτηση είναι το αντίθετο μιας δημόσιας
έκδοσης κατά την οποία τα χρεόγραφα είναι διαθέσιμα προς πώληση σε ανοικτή
αγορά.
[4]               http://ec.europa.eu/internal_market/smact/docs/20110413-communication_en.pdf
[5]               Ανατρέξτε
στη διεύθυνση http://ec.europa.eu/internal_market/investment/social_investment_funds_en.htm.
[6]               ΕΕ C … σ. .
[7]               ΕΕ C , σ. .
[8]               ΕΕ L 302 της 17.11.2009, σ. 32.
[9]               ΕΕ L 174 της 01.07.2011, σ. 1.
[10]             ΕΕ L 145 της 30.04.2004, σ. 1.
[11]             ΕΕ L 331 της 15.12.2010, σ. 84.
[12]             ΕΕ L 281 της 23.11.1995, σ. 31.
[13]             ΕΕ L 8 της 12.01.2001, σ. 1.
[14]             ΕΕ L 390 της 31.12.2004, σ. 38.
[15]             ΕΕ L 345 της 31.12.2003, σ. 64.
[16]             ΕΕ L 331 της 15.12.2010, σελ. 84.